Adinekoen kontseilu berriari harrera egin diote Aldundiko ordezkariek

Adinekoen ekarpenak jasotzea helburu duen kontseilua berritu egin dute eta Gipuzkoako zazpi eskualdeak ordezkatuta izango dira hor. Kontseilua dagoeneko hasita dago lanean, eta Markel Olano diputatu nagusiak eta Maite Peña Gizarte Politikako diputatuak harrera egin zien.

Adinekoek eta hirugarren adinarekin lotutako elkarteek eta erakundeek parte hartzeko foro berezi lez sortu zen kontseilua, eta Aldundiarekin elkarlanean, "ongizatea lortzera zuzendutako politikak bultzatzeko". Adinekoen kezkak eta interesak erakundeetara eramateko tresna izan gura duela foro horrek adierazi zuen diputatu nagusiak haiei egindako harreran. Gaineratu zuen partaidetza prozesu bat bideratu zutela oreka lortze aldera, eta "parte-hartze handia" izan dela. Prozesua bukatzeko eskualde bakoitza ordezkatuko duten pertsonak aukeratu dituzte; Pilar Etxaniz antzuolarra dago Debagoeieneko ordezkari lez.

Gipuzkoako eskualdeetako zazpi ordezkariez gain, honako hauek ere osatuko dute Kontseilua: Aldundiko hiru ordezkari, lurralde mailan adinekoen elkarte mugimendua osatzen duten entitateetako hiru ordezkari, lurralde mailan adinekoen gaiez arduratzen diren irabazi asmorik gabeko entitateetako bi ordezkari, Eudeleko ordezkari bat eta Kabia organismo autonomoko beste bat.


Azarenkak bigarrenez irabazi du Australiako Irekia

Victoria Azarenka (Bielorrusia, 1989) bigarrenez irabazi du Australiako Irekia, finalean Na Li seigarren zerrendaburuari 4-6, 6-4 eta 6-3 mendean hartuta. Grand Slameko bigarren titulua du.

Garaipen horrekin munduko sailkapenean aurreneko postuan segitzen du.

Gizonezkoetako finala bihar (Euskal Herriko 09:30) izango da: Novak Djokovic-Andy Murray.


Pol Gilek eta Marina Castrok irabazi dute I. Zarautz-Getaria-Zarautz zeharkaldia

Bost kilometro eta 200 metro egin dituzte I. Zarautz-Getaria-Zarautz itsas zeharkaldian parte hartu duten igerilariek. Zarauzko portu paretik irtenda, Getariako portura iritsi aurretik bira eman, eta Zarauzko portu barruan helmugaratu dira. Bizkorrena Pol Gil madrildarra izan da, proba 59 minutuan burutu baitu. Bere atzetik, beste bizpahiru madrildar: Marcos Godoy izan da bigarren, 0:59:09 denborarekin. Hirugarren, berriz, Eric Vilaregut 0:59:36 denborarekin.

Emakumezkoetan ere madrildar bat nagusi: Marina Castro. 1:02:18 denboran egin du zeharkaldia, eta segundo batzuetara helmugaratu da bigarrena, Janna Blaya, 1:02:25 denbora eginda. Hirugarren postua, berriz, Beatriz Gomezentzat izan da, 1:04:30 denborarekin.

Bai gizonezkoetan, bai emakumezkoetan, lehia estua izan da, beraz.

Eskualdeko parte hartzaileei dagokienez, helmugaratzen aurrenekoak Nikolas Illarramendi zarauztarra eta Jone Goenaga azpeitiarra izan dira. 18. sailkatu da Illarramendi, 1:08:34 denbora eginda, eta 38., berriz, Goenaga, 1:21:01 denbora eginda.

Illarramendik hainbat garaipen lortuak ditu itsasoko probetan. Azkena, aurreko asteburuan, Getariako I. San Anton Biran.

Ikusi hemen sailkapen guztiak.

Igandean, 49. Getaria-Zarautz

Bestalde, igande goizean egingo dute 49. Getaria-Zarautz itsas zeharkaldia, 11:30ean hasita. Aurrez, haurren txanda izango da. 10:00etan Zarauzko portuan egingo dute proba bat, eta 10:30ean, berriz, urteroko hitzordua izango dute txikienek hondartzan bertan.

Helduen zeharkaldia 2.800 metrokoa izango da. Irteera Getariako portuan izaten du, eta ibilbidea kosta ertzetik zuzena izango da, Zarautzera iritsi arte. Hondartzan amaituko da lehia, Munoa parean.


«Laugarren olatu feminista honek jauzi kualitatiboa ekarri du»

Diaz ministroaren arabera, olatu feministak duen beste bereizgarri bat da hegoaldetik datorrela: «Intersekzionala, antineoliberala, dekoloniala eta despatriarkala da».

Emakumeen, Genero Politiken eta Aniztasun Sexualaren Ministerioa sortu berri dute Buenos Airesko probintzian. Estela Diaz (La Plata, Argentina, 1963) ministroak ibilbide luzea egina du hala feminismoan nola sindikalismoan. Duela aste batzuk izendatu zuten arte, Diaz Argentinako CTA Langileen Zentral sindikaleko genero idazkaria izan zen.

Nor da Estela Diaz?

Militante feminista, sozial eta sindikal bat naiz. 30 urte daramatzat mugimendu feministan, gizarte mugimenduetan eta sindikalismoan militatzen. Kargu hau onartu aurretik, hainbat urte eman ditut Argentinako CTA Langileen Zentral sindikaleko genero idazkari gisa, eta orain baimena eskatuta nago, eginkizun berriagatik. Uste dut horrek definitzen nauela: nire soslaian bat egiten dute langile klasearen ikuspegiak eta ikuspegi feministak, eta gurutzatze hori etengabe gertatu da nire militantzian, bai garatu ditudan agenda guztietan ere.

Nola iritsi zinen feminismora? Eta sindikalismora? Zer izan zen lehenago?

Ni Argentinaren irekitze demokratikoan hasi nintzen militatzen, 1983an; indar politiko txiki batean hasi nintzen, Partido Intrantsigente izeneko batean, eta gero Fronte Zabalean egon nintzen; izan ere, erakunde horiek lotura estuagoa zuten giza eskubideekin. Horrekin batera, kausa feministan militatzen hasi nintzen, baina garai hartan ez genion hala esaten: emakumeentzako guneak ziren. Edonola ere, esan ohi dut umetan intuizioz nintzela feminista, patriarkatuaren diskriminazioaren kontra egiten nuelako familia dinamiketan. Anaia nagusi bat dut, eta ume-umetatik ikusi nuen argi eta garbi seme izatea eta alaba izatea ez zirela gauza bera. Esaten zuten ni errebeldea nintzela oso, asko amorratzen nintzela, eta, militantzia feministara bildu nintzenean, teoria eta azalpena eman nizkion horri guztiari. Sekula ez nuen militatu nahi izan emakumeenak bakarrik ziren guneetan, eta laster izugarri desengainatu nintzen indar politikoekin; horrela, militantzia sozialean murgildu nintzen, eta CTAn sartu nintzen 1994an, sortu zen urtean bertan. CTA Argentinako sindikaturik inportanteenetako baten zatiketa bat da, CGTrena. Orduan, beti izan nuen aukera genero agenda eramateko espazio gogor eta erresistenteetara, eta erronka bat iruditu zitzaidan hori, baina neuk aukeratu nituen leku horiek.

Eta zer moduz moldatu zinen?

Ondo, esango nuke. Emakumeen mugimenduak beti eman digu kide guztioi sare bat osatzen dugulako ideia, lotura solidarioen eta gure ekintzen transbertsaltasunaren ideia, eta horrek asko sendotu zidan sindikalismoaren militantzian nuen ikuspegia, baita erreferente eta lider gisa ere. Erantzukizun gorena izan dut, sindikatuko mahai eragile nazionalean parte hartu baitut, eta hor beti zeuden eraikuntzarako tarteak. Horri esker, sindikatuko erakunde guztiak honen parte izateko modua izan nuen; guk ez ditugu sindikatuak bakarrik, baizik eta baita gizarte mugimenduak ere, eta artikulazio indartsu bat lortzen genuen hor, gune bat emakumezko kideek indarra har zezaten sindikatuetan egiten zuten lanerako.

Erraza? Nork esan dezake militantzia feminista erraza denik? Nik uste dut azken urteotan kaleak jendez gainezkatu direlako gertatu direla jauzi kualitatiboak erakundeetan. Eta, horri esker, interpelazio bat egon da, inongo erakundek esan ez dezan zerbait ez dagokiola, edo genero alor batean gordea utziko duela. Hori guztia 2015ean hasi zen, Ni una menos leloarekin [ezta emakume bat gutxiago ere], baina aurrera segitu du emakumeen lanuzteekin, abortuaren aldeko marea berdearekin eta alaben iraultzarekin; oinarritzat hartu ditu 34 urtean egin diren emakumeen topaketa nazionalak, eta giza eskubideen aldeko mugimendua, Ama eta Amonena, amatasuna politizatzen duen sinbolo gisa. Emakume horiek amatasun indibiduala eta norberaren semearen edo alabaren bila ibiltzeari utzi eta seme-alaba guztiak bilatzen dituzte, diktaduraren kontra eta demokraziaren alde borrokatzeaz gain. Hori guztia historia horren parte da, eta askoz atzerago ere jo daiteke, nahi izanez gero.

Nola islatu zen jauzi kualitatibo hori erakundeetan?

Uste dut laugarren olatu feminista honek ekarri duela —batzuek hala esaten baitiote— jauzi kualitatiboa, oldarka sartu denean indar berezi horrekin. Olatu hori Latinoamerika hegoaldetik dator, edo hegoaldeetatik, eta indarberritu egiten du borroka loturen nazioartekotasuna. Olatu horren beste bereizgarri bat da hegoaldetik datorrela, eta, hortaz, begirada dekolonialaren eta despatriarkalaren arteko intersekzionalitatea errazten du. Klasea, etnia, arraza eta generoa gurutzatu egiten dira, teilak bezala pilatzen baitira borrokak. Horregatik, emakumeen lanuzteak indar sinboliko handia ere badauka, eta guri, sindikalismoan militatzen dugun emakumeoi, indar handia ematen digu. Mugimendu feministak beste esanahi bat ematen dio lanuzteari, langile klasearen tresna bat den horri, esanez emakumeen lanak gizartea mugitzen duela eta lan hori desberdinkeria sakon baten erdian egiten dela: «Egin kasu, aski da, hau ez dago onartzerik». Eta hor dagoen oinarriari esker irauten dute indarkeriak, emakumeen salerosketak… Hori guztia salatzen dugu emakumeok, sortze indar betean, zeina auzitan jartzen duen desberdinkeria eta antineoliberala den. Beraz, laugarren olatua hegoaldetik dator, eta intersekzionala, antineoliberala, dekoloniala eta despatriarkala da.

Gutxi gorabehera, adierazi duzuen horren guztiaren ondorio da ministerio berri hau sortzea, ezta?

Jakina: herri gobernu bat dator, eta Alberto Fernandezen gobernu nazionalak eta Axel Kicillofen probintzia gobernuak erabaki dute Emakumeen, Genero Politiken eta Aniztasun Sexualaren Ministerioa sortzea. Hortaz, Cristina Fernandez de Kirchnerrek esan zuen bezala, Herri Mugimendu Nazionala korronte bizi baten parte da, eta mugimenduz mugimendu eguneratzen da. Kirchnerrek bere historia propioa berrikusi zuen hor, eta esaten zuen feminismoa ere sartu behar genuela orain; iruditzen zait erabaki horrekin instituzioen hierarkian lehen mailan jartzen dela Emakumeen, Genero Politiken eta Aniztasun Sexualaren Ministerioa. Alegia, mugimendu batek hori eskatzen du, eta badira premia zehatzak ere, estatuarentzat betebeharrak direnak eta instituzio demokratikoen jardunera eraman behar ditugunak. Hori egin dute peronismoak eta herri eta nazio indarrek Argentinan. Historia gisa pentsatuta: 1945eko langile mugimendu hark, Peron askatzearen alde mobilizatu zen mugimendu hark, berekin ekarri zuen urriaren 17aren ostean Lanaren Ministerioaren legegintza guztia, eta aurrekari bat da, mugimendu politiko haren emaitza. 2003tik 2015era, Nestorrek [Kirchner] eta Cristinak [Fernandez de Kirchner] giza eskubideen politika instituzionalizatu zuten: hala, zigorgabetasun legeak amaitu, eta epaiketa eta politika berriak ekarri zituzten giza eskubideak sustatu nahian. Hori eskubide garaikideagoekin lotu daiteke, esate baterako ezkontza parekidearekin eta genero nortasunarekin, eta orain Emakumeen Ministerioa da.

Hutsetik sortzea erronka bat da: nola eratuko duzue ministerioaren organigrama?

Aldi berean ari gara barkua nabigatzen eta barkua bera egiten, horrek dakarren konplexutasun guztiarekin. Erronka handia da, baina gizartea esperoan dago: gizarteak sentitzen du bere ministerioa dela. «Neskatilen ametsa da», diote neska gazteek. Nik neuk, neska gaztea nintzenean, ez nuen emakumeen ministerio batekin amesten [barrez]. Eta espektatiba ez dagokio guk ministerioa martxan jarriko dugun moduari bakarrik: beste ministerioek ere espero dute iritsiko zaiela politika horien eragina. Guk hainbestetan esandakoak naturala dirudi egun: organismo eta ministerio guztiak, bai eta Buenos Airesko Probintziako Bankua ere, hasiak dira pentsatzen zer genero politika gauzatuko duten, besteekin artikulatuta. Oso natural gertatzen ari da, baina hitz arraroa da testuinguru honetan, hain zuzen saiatzen ari garelako zenbait praktika desnaturalizatzen: nolako diskriminazioa dagoen ezkutatzen dutenak, erakundeek erreproduzitzen duten desberdinkeriari ez ikusi egiten diotenak, emakumeen parte hartzea eragozten dutenak... Gaur egun, deseraikitze prozesu bat dago. Duela egun batzuk, Kicillof gobernadoreak esan zuen: «Ni deseraikitzen ari naiz neure burua, baina estatuak berak deseraiki behar du». Hori da ideia, despatriarkalizatzeko ideia, eta uste dut zirraragarria dela, erronka ederra.

Ministerio berriak ba al du asmorik herrialde osoari begirako politikak artikulatzeko ere?

Elkarrizketan ari gara etengabe, eta, logikoa denez, gerorrek izango dugu herrialdeko politika asko martxan jartzeko eskumena.

Ba al dakizu halako ministeriorik izan den lehendik ere munduan?

Bai, Latinoamerikan bertan: Lula da Silvak, lehen kudeaketa aldian, emakumeen politiken idazkaritza sortu zuen, ministerio mailakoa. Venezuelan eta Ekuadorren ere izan zituzten emakumeen ministerioak. Ez dut ondo gogoan Boliviakoak emakumeen ministerio izena zuen, baina Ekuadorko edo Boliviako konstituzioak erreformatu zituztenek planteatu zuten beren konstituzioek ikuspegi dekoloniala eta despatriarkala zutela, eta zenbait berdintasun printzipio ezartzen zituzten konstituzioan, errepresentazioaren eta politikaren inguruan, bai eta nazio aniztasuna ere, herrialdeok osatzen dituzten jatorrizko nortasunen ideia hori.

Beste ezer kontatu nahi duzu?

Gu planteatzen ari garen ikuspegi aldaketa berebizikoa da orain arte egiten ari zenaren aldean. Macriren gobernuak emakumeen institutu bat planteatu zuen, eta Vidalek [Cambiemos-eko gobernadore ohiak] Buenos Airesko Probintzian sortu zuen, ustez beste hierarkia bat emateko, baina ez zuen halakorik egin; are gehiago, indarkeria bakarrik lantzen zuen, eta hori, emakumeentzako berdintasun, justizia, subiranotasun edo autonomia politika bat izan beharrean, biktimizazio politika bat zen. Alegia, estatuak biktima zaren heinean tratatzen zaitu. Bada, hori errotik aldatzen ari gara.

Eta zer zutabe nagusi ditu?

Ministerioak genero politikak, berdintasuna, aniztasun sexuala eta indarkerien arlo zabal bat landu nahi ditu, non ez den soilik etxeko indarkeriarekin lan egingo, indarkeria multzo guztiarekin baizik: mediatikoa, soziala, sinbolikoa, lanekoa... Baina politika horiek desberdinkeriak osorik jorratzeko landuko dira, pentsatzeko badirela egiturazko desberdinkeriak, horiek ere oinarrizkoak direla eta ez dutela uzten autonomiarik izaten, ezta bortxak ezabatzen ere. Horrek zerikusia dauka proiektu batekin, zeinak planteatzen baitu lana eta ekoizpena direla ardatza, eta hori dela oinarrizko inklusiorako politika. Hor badugu lan gehigarri bat: emakumeok gure desberdinkeria historikoak landu behar ditugula lan mundura sartzeko.


Bortzirietako eskuz binakako hamahirugarren txapelketa asteburuan abiatuko da

47 bikote lehiatuko dira eta abenduaren 14an jokatuko dira finalak Beran

47 bikotek parte hartuko dute asteburu honetan abiatuko den Bortzirietako eskuz binakako XIII. pilota txapelketan. Gehienak bortz herrietakoak badira ere, Baztan, Malerreka, Oiartzun, Hondarribi, Irun, Ultzama eta Lapurditik ere etorritako pilotariak ariko dira. Abenduaren 14an jokatuko dira finalak Berako Eztegara pilotalekuan.

47 bikotek parte hartuko dute asteburu honetan abiatuko den Bortzirietako eskuz binakako XIII. pilota txapelketan. Gehienak bortz herrietakoak badira ere, Baztan, Malerreka, Oiartzun, Hondarribi, Irun, Ultzama eta Lapurditik ere etorritako pilotariak ariko dira. Abenduaren 14an jokatuko dira finalak Berako Eztegara pilotalekuan.

Partidak Bortzirietako pilotalekuetan jokatuko dituzte, bederatzi kategoriatan banatuak: ttikiak, umeak B, umeak A, kimuak B, kimuak A, haurrak, kadeteak eta jubenilen B eta A mailak. Beran, larunbat edo igande goizeko 09:30etik aitzinera; Lesakan larunbat goizeko 09:30etik aitzinera; Igantzin ortziral arratsaldeko 6:00etan; Arnatzan larunbat goizeko 10:00etan eta Etxalarren igandetan goizeko 10:30ean.

Lehenbiziko jardunaldia

Igantzin, ortziral arratsaldeko 6etan

Urriaren 18an, ortziral arratsaldeko 6etan jokatuko dira lehenbiziko partidak Igantziko pilotalekuan.

Ttikiak

Egoitz Goñi (Ekaitza) eta Aritz Lizarrondo (Biltoki); Andoni Latorre eta Koldo Lacar (Gure Txokoa)

Kimuak B

Aiert Irigoien eta Unai Arburua (Altxata); Andoni Otxoteko eta Rafaela Gomes (Altxata)

Markel Etxarte eta Koldo Bizente (Altxata); Xabi Iparragirre eta Xabier Telletxea (Altxata)

Kimuak A

Josetxo Sese eta Asier Telletxea (Gure Txokoa); Aimar Oiartzabal eta Jon Sanchez (Hondarribia)

Mikel Ariztia eta Beñat Etxebere (Txaruta); Aritz Otxoteko eta Asier Larralde (Arkupe)

Arantzan, larunbat goizeko 10:00etan

Umeak B

Gaizka Zulaika (Ekaitza) eta Aritz Etxebeste (Irun); Asier Martin eta Niko Garzia (Altxata)

Kimuak B

Jonatan Etxeberria (Ekaitza) eta Andoni Mazizior (Gure Txokoa); Iker Etxebeste (Irun) eta Unax Villamea (Gure Txokoa)

Iker Amiano eta Unai Amiano (Irun); Manex Ramos eta Xuban Fernandez (Arkupe)

Haurrak

Jon Zabala (Ekaitza) eta Iñaki Larretxea (Urruña); Aimar Otxoteko (Arkupe) eta Oier Larretxea (Gure Txokoa)

Lesakan, larunbat goizeko 10:00etan

Ttikiak

Aitor Galardi eta Ion Galardi (Arkupe); Jon Etxepeteleku eta Oihan Urroz (Arkupe)

Umeak B

Markel Rebollo eta Eneko Jimenez (Arkupe); Oier Orbegozo eta Beñat Etxabide (Arkupe)

Umeak A

Unai Lluzia eta Jon Pagola (Gure Txokoa); Beñat Renaud eta Orti Arotzena (Arkupe)

Haurrak

Mikel Galardi eta Jon Leiza (Arkupe); Xan Ongaretti (Gure Txokoa) eta Josu Azpiroz (Oiarpe)

Kadeteak

Aritz Lekuona eta Unai Iribarren (Sara); Markel Iturria eta Andoni Iribarren (Altxata)

Imanol Ugalde (Oiarpe) eta Enaitz Telletxea (Erreka); Beñat Ordoki eta Jonan Fagoaga (Arkupe)

Beran, larunbat goizeko 9:30ean

Umeak B

Adei Villamea eta Andde Maritorena (Gure Txokoa); Mikel Iturria eta Joseba Telletxea (Altxata)

Umeak A

Beñat Andueza (Ekaitza) eta Xabi Etxeberria (Gure Txokoa); Unai Alzugarai eta Andoni Telletxea (Gure Txokoa)

Gazteak B

Oian Canabal (Biltoki) eta Julen Palenzuela (Arkupe); Joel Oronoz (Arkupe) eta Tomas Luro (Iparralde)

Andoni Lazkanotegi (Gure Txokoa) eta Xabier Aizpurua (Ultzama); Ibai Ros eta Harri Maritorena (Gure Txokoa)

Gazteak A

Iñaki Antso (Txaruta) eta Xabi Mendy (Gure Txokoa); Beñat Mitxelena eta Iñigo Martinez (Gure Txokoa)

Ander Errandonea eta Mattin Garbisu (Gure Txokoa); Xabi Alkasena (Gure Txokoa) eta Jon Olaizola (Arkupe)


DANTZAZALEEN JAIA

Landako Gunean alkartu dira asteburuan dantzazaleak


Udako tabernarako proposamenak gaur arte jasoko dira

ORDIZIA // Ordiziako Udalak Oiangu parkeko udako taberna txikia edo txiringitoaren zerbitzua kontratatzeko prozesua zabaldu du. Kontratazioa zuzena izango da, uztailetik irailera bitartean (3 hilabetez) udako zerbitzua eskaini ahal izateko. Proposamenak Udalaren Erregistro Elektronikoan aurkeztu ahal izango dira. Udaletxeko Erregistro Orokorrean (Herritarrentzako Arreta bulegoa), 9:00tatik 13:00etara, eta arratsaldez Udaltzaingoan, gaueko 21:00ak arte. Gogorarazi, gaur dela proposamenak aurkezteko azken eguna.


Bazkaria Itxasburun bihar, 85eko kintoek

Itxasburu sagardotegian daukate zita bihar, Langile ikastolako 85eko kintoek. Ikasle zein irakasleentzako antolatu dute bazkaria, eta emailez eman behar da izena: langile85@outlook.es.


Saskibaloia, txirrindularitza, pilota eta errugbia, igandean, ETBn

Joventut-B. Bilbao Basket, Liège-Bastogne-Liège, Berasaluze IX-Eulate / Olazabal-Laskurain, Gonzalez-Xala, Ordizia-Les Abelles eta La Vila-Bera-Bera.

Hainbat kirol emankizun egingo ditu Euskal Telebistak igandean bere lehen eta hirugarren kateetan. Eskaintza saskibaloiak, txirrindularitzak, pilotak eta errugbiak osatuko dute.

ETB-1en, 12:30etan, ACB Ligako DKV Joventut eta Bizkaia Bilbao Basket arteko saskibaloia emango da, Xabier de la Fuente eta Josean Aldalurren kontakizunarekin. Bazkalostean, 15:00etatik aurrera, Liège-Bastogne-Liège txirrindularitza probaren berri emango dute zuzenean Fermin Aramendik eta Xabier Usabiagak, eta bostetan Eibarko Astelenan egingo den pilota jaialdiak hartuko du lekukoa. Berasaluze IX-Eulate / Olazabal-Laskurain atarikoaren ostean, Buruz Buruko Txapelketako Xala-Gonzalez partida jarraitu ahal izango dute ikus-entzuleek Xabier Euzkitze eta Joxan Tolosaren eskutik.

ETB-3n bi errugbi neurketa eskainiko dira: lehendabizi, 15:00etan, Ordizia-Les Abelles, Jon Ander Gorospe eta Josu Oiarbide berriemaile direla; jarraian, La Vila eta Bera-Bera artekoa, Ander Txintxurreta eta Jon Azkargortaren kontaketarekin.


Berdel denboraldi bete-betean daude sartuta arrantzaleak

Baxurako arrantzaleek duela astebete porturatu zituzten Ondarroan lehen berdel aleak, eta orduz geroztik, berdel asko deskargatu dute. Kalare Deuna kofra- diako arduradunek igorritako datuen arabera, astebetean, gutxi gorabehera, 600 bat tona lehorreratu dituzte.Gaineratu dutenez, arrantzaleak berdel kupoa amaitzen ari dira dagoeneko. «Gure kalkuluen arabera, datorren asterako ez da askorik geldituko. Ontzi bakoitzak bere kupoa dauka, eta hori noiz amaitu daude arrantzale asko».Hain zuzen ere, aurtengo berdel kupoa iazkoa baino txikiagoa izan da, eta horrek ere eragina izango du kanpainaren luzeran. «Orain dela urte batzuk ezarritako zigorrak oraindik ere bere eragina dauka. Ontzi bakoitzak aurten ere iaz baino berdel gutxiago harrapatu ahal izango du, hain zuzen. Hala eta guztiz ere, uste baino murrizketa txikiagoa izan du kupoak».Prezio aldetik, bestalde, euro inguruan ari da saltzen bentan. Tamainari dagokionez, nahikoa ale handiak harrapatzen ari dira Gipuzkoako uretan, Hondarribia eta Getaria tartean. «Lehenengo egunean nahikoa berdel handia agertu zen, kiloan bi edo hiru ale ingurukoa. Azken egunotan, zer edo zer txikiagoa lehorreratu dute, kiloan hirukoa».Antxoa txikiaBerdelaz gain, antxoa ere porturatu dute azken egunotan. Hori bai, berdel kanpainaren aldean martxa apalagoan doa antxoeta, handik eta berdeleta amaitzen denera arte. «Oraingoz antxoa nahikoa gutxi agertu da, eta arrantzale asko berdeletara abiatu dira. Antxoa, gainera, nahikoa urrutirago agertu da, Bilbo eta Laredo artean».Martitzenean eta eguaztenean porturatu zuten antxoa, hain zuzen. Martitzenean 4,5-5 euro inguruan saldu zuten, eta eguaztenean, berriz, 2 euro inguruan.Oro har, tamaina txikiko antxoa ari dira arrantzatzen. Kiloan 55-70 ale bitartekoa, eta kasu batzuetan 80 alekoa ere bai. «Datorren hilabetetik aurrera, arrain handiagoa harrapatu beharko dute. Gehienez, kiloko 60 alekoa».


Bi lagun hil dira A-15ean trafiko istripu batean, Lekunberri parean

Iruñerako noranzkoan zihoan auto bat bidetik atera da, erdibitzailea hautsi du, eta kontrako noranzkoko bidean geratu da trabeska. Bost lagun zihoazen barruan: bi hil egin dira eta beste bat larri zauritu. Gidaria atxilotu egin dute, alkoholemia proban positibo eman duelako.

Trafiko ezbehar larria gertatu da gaur goizean A-15 errepidean, Lekunberri (Nafarroa) parean: Iruñea aldera zihoan auto bat bidetik atera da, errepide erdibitzailea hautsi du, eta kontrako noranzkoko bidean geratu da trabeska.

Bost lagun zihoazen autoan, eta talka handiaren ondorioz, atzeko jarlekuan zihoazen hirurak airean atera dira ibilgailutik eta errepidera erori. Bi hil egin dira, eta hirugarrena oso larri zaurituta eraman dute Nafarroako Ospitalera. Lehen ikerketen arabera, hiru lagun horiek ez zeukatela segurtasun uhala jarrita agertu du Foruzaingoak.

Hildakoak bi gizonezko dira: 26 urteko moldaviarra (Iruñeko bizilaguna) eta 16 urteko errumaniarra (Tafallako bizilaguna). Zauritutakoa ere moldaviarra da (Tafallako bizilaguna), emakumezkoa.

Gidaria atxilotu egin dute (V.R. gizonezkoa, 24 urtekoa, errusiarra, Iruñeko bizilaguna), alkoholemia proban positibo eman duelako, eta bi hilketa egotzita. Kotxean zihoan bosgarren laguna 19 urteko gizonezkoa da, moldaviarra, Iruñeko bizilaguna.

Istripuaren ondorioz auto ilarak sortu dira A-15ean, noranzko bietan.


Bihar amaituko da Zarauzko udal aurrekontuen harira proposamenak egiteko epea

Artxiboko irudian, udal aurrekontuei buruzko bilera ireki bat.

Zarauzko Udalak prozesu parte hartzailea jarri du martxan aurten ere, udal aurrekontuak osatzeko herritarren iritzia eta proposamenak jasotzeko helburuarekin. Beste urteetan herritarrekin bilerak egin izan dituzte udal ordezkariek auzoetan nahiz erdigunean, baina aurten, pandemiaren eraginez, beste sistema bat erabili dute. Izan ere, herriko zortzi auzo eta gunetan postontziak jarri dituzte. Horrez gain, iritzia online emateko aukera ere badago.

Azaroaren 27an zabaldu zen parte hartzeko epea, eta bihar, abenduak 10, amaituko da. Hiru bide dituzte herritarrek parte hartzeko: idatzia postontzietan uztea da aukeretako bat–Vista Alegre auzo elkartean, udaletxearen eraikin zaharrean nahiz berrian (Etxezabala), Sanz Enean, Udal Euskaltegian, Azken Portuko Kristau Biltokian, Aritzbatalde kiroldegian eta Iñurritzako auzo elkartean–, bestea udalaren webgunetik egitea ekarpena –zarautz.eus–, eta azkenik, proposamenak partehartu@zarautz.eus korreo elektronikora bidaltzea.

Parte hartzeko baldintza bakarra herrian erroldatuta egotea da.


Asteburuko kirol emaitzak

FUTBOLA

Gazteen Ohorezko Maila (mutilak)

Hondarribia FE-k liga bukatu du.

Ohorezko Kadete Maila (mutilak)

Hondarribia FE (atseden du)

SASKIBALOIA

Gazteen Errendimendu Maila (mutilak)

Ama Guadalupekoa Ikasbasket – Saski Axular 65-62

Gazteen Partaidetza Maila (neskak)

CD Internacional – Hondarribia Ikasbasket (atseden du)


Durangoko udalbatzarrak ez du onartu 2020rako Ekintza Plana

Gobernu taldeak publikoki aurkeztu zuen Ekintza Plana, baina martitzeneko udalbatzarrean onartu behar zen, balioa eduki zezan; gainerako alderdiek ez zuten proposamena babestu.

Joan zen astean jendaurrean publikoki aurkeztu zuen gobernu taldeak 2020rako diseinatutako Agenda 21eko Ekintza Plana. Baina, oraindik onartu barik zegoen udalbatzarrean. Beraz, balio barik. Martitzenean ospatu zen Durangoko hileroko osoko bilkura, eta plana ez zen onartu. EAJ bakarrik geratu zen; Bilduk, PSE-EEk eta Aralarrek kontra bozkatu zuten, eta PP abstenitu egin zen. EAJk esan du Bilduren maniobra politikoa dela: “Kontrako boto honekin, Bilduk mespretxatu egin du urte eta erdian 240 herritarrek, 35 elkartek, 20 enpresak eta 20 teknikarik Ekintza Planari eskaini dioten denbora eta lanerako grina”.

Bost ardatzen arabera zehaztu zuten plana: ingurumenaren kalitatea hobetzea, gizarte inklusiboa lotzea, sare ekonomiko jasangarria, lurraldearen antolaketa jasangarria eta udal gestio berri bat garatzea. Guztira 114 ekintza zeuzkaten batuta. Esaterako, bidegorriaren sarea %30 handiagotzea. Ingurumenaren arloan beste helmuga batzuk ere ezarri zituzten: etxeko zaborren tasaren birziklapena %60ra heltzea eta energia berriztagarrien kuota %20koa izatea.

Bi izan ziren, batez ere, oposizioaren kritikak: partaidetza benetakoa ez izatea, eta ekintza eta aurrekontuen kalkulua erreala ez izatea.

Partaidetza ulertzeko moduak

Ekintza Plana partaidetzagaz landu dutela azaldu du EAJk. Partaidetza, “funtsezko zutoina” dela adierazi dute udal ordezkariek. Baina, Bilduk gezurretan ibiltzea leporatu zion EAJri: “240 lagunek parte hartu dutela ez da egia. Bertaratu garenok badakigu batzarretan hogeik baino gutxiagok parte hartu dutela”. Hiru batzar bakarrik egin direla eta ateratako ondorioak ez direla kontuan hartu esan zuen Bilduk. “Nahiago duzue datuak ezkutuan eduki, eta sasi -partaidetza bultzatu”. Jende gutxik parte hartu duela eta, hori ez dela benetako prozesu parte-hartzaile bat kritikatu zuen Aralarrek.

Bilduk eta Aralarrek herritar guztiekin prozesu bat garatzea eskatu zuten, eta Hiri Antolamendurako Plan Orokorra berrizteko erabiltzea. Aralarrek eta PSE-EEk inbertsioak egiteko modua kritikatu zuten. Esan zutenez, Ekintza Planeko ekimen batzuek ez daukate zerikusirik Agenda 21 egitasmoagaz. Beraz, plan horretatik kanpo leudeke. Ekimen horiek, 22 milioiko aurrekontuaren erdia hartzen dutela ohartarazi zuen Aralarrek: sei milioi Urki-Hegoalde sahiesbidea egiteko, bost milioi merkataritzako mahaia sustatzeko eta milioi bat Berdintasun Plana garatzeko. PSE-EEk planaren epealdia murriztea proposatu zuen, eta partaidetza handitzea.

PP ere ez zen ados agertu: “Irrealismo politikoa da”. Ekintza batzuk udalaren eskumenetik kanpokoak direla adierazi zuen alderdi popularrak.


Goialdeko bizilagunen ametsa

Euskal Herria hiribidea zeharkatzen duen errepideak (lehen GI-632 eta egun GI-2632) Zumarraga goialdea eta behealdea bitan zatitzen ditu. Goialdeko bizilagunek eskailerak eta bide aldapatsuak jaitsi behar dituzte erdigunera joateko edo itzulinguru handia egin. Eta goialdeko bizilagun asko adinekoak dira. Hala, nahi baino gutxiago jaisten dira erdigunera. Aurki nahi bezainbeste jaitsi ahal izango dira, udalak goialdea eta behealdea lotuko dituzten igogailua eta pasabidea egin behar baititu. Igogailua kiroldegiaren atzealdean egongo da (Esteban Orbegozo auzoan) eta berari lotuta egongo den pasabideak GI-2632 errepidea zeharkatuko du. Kiroldegiaren alboan beste igogailu bat dagoenez, bizilagunak kiroldegitik San Isidro auzoraino aldapa eta eskailerarik igo gabe joan ahal izango dira. Obra berehala hasiko da. Ingurua atzo hesitu zuten.

Igogailu honi esker goialdeko bizilagunen irisgarritasuna bermatuko da. San Isidrora, Elgarrestamendira, Izazpira, Leturiatarren plazara, Antonino Oraara, eskualdeko ospitalera, Argixao futbol zelaira, Argixao industrialdera eta Hiri Lorategiaren goialdera eskailerarik igo gabe joan ahal izango da.

Igogailuak bi geldialdi izango ditu: bata Euskal Herria hiribideko espaloian eta bestea Elgarrestamendi eta San Isidro artean dagoen aparkalekura eramango duen pasarelan.

Aurrekontua 600.000 euro ingurukoa da eta Eusko Jaurlaritzak 294.000 euroko diru-laguntza eman du eta foru aldundiaren laguntza ere lortu du udalak. Ekaineko osoko bilkuran proiektuaren erredakzioa eta lan zuzendaritza onartu ziren eta obra berehala hastea espero da. Obraren iraupena 4-5 hilabetekoa izango da. Udan inauguratuko da, beraz.

Igogailu honek goialdeko bizilagun guztiei egingo die mesede (baita behekoei ere, ospitalera joan behar dutenean, adibidez), baina batez ere San Isidro eta Elgarrestamendi auzoetako bizilagunei. Izan ere, beraiek dira igogailu berria etxetik gertuen izango dutenak. San Isidroko eta Elgarrestamendiko bizilagunen bizi kalitateak nabarmen egin zuen gora kiroldegia eta Esteban Orbegozo auzoa lotzen dituen igogailua egin zenean, baina bertatik etxera bide luzea dute oraindik: eskailerak igo behar dituzte edo itzulinguru handia egin. Autorik ez duenarentzat odisea hutsa da erosketak egitea.

Erosketekin harrapatu genuen, hain zuzen ere, Oskar Gallardo. «Igogailu berria oso beharrezkoa da. Bizilagunek ospitalera joateko igo behar duten aldapa oso gogorra da. Eta guri ere mesede egingo digu, noski. Hiru seme-alaba ditut eta txikiak zirenean ez zen erraza izan hiruekin gora eta behera ibiltzea: eskailerak, haur-kotxea, haurrak… Zorionez, dagoeneko hazi egin dira eta eskailerak laguntzarik gabe igotzeko gai dira», azaldu zuen.

Eladia Garijo San Isidro kaleko atari berean bizi da eta iritzi berekoa da. «Igogailua oso mesedegarria izango da adinekoontzat. Nik sekulako itzulingurua egiten dut herrira jaisten naizen bakoitzean, eskailerak ez erabiltzeko eta aldapa gogorrenak saihesteko. Bide batez, gure kaleko espaloia berritzeko eskatu nahi dut. Oso zaharkitua dago eta irristagarria da. Euria egiten duenean errepidetik joaten naiz irrist ez egiteko, baina errepidetik joatea ere arriskutsua da», amaitu du.


Odola emateko aukera, gaur, Antxon

Gipuzkoako Odol Emaileen Elkarteak odola emateko aukera emango die, gaur, antxotarrei: 18:15ean hasiko dute saioa Kultur Etxean. Emaile gazteei bereziki agertzeko deia egin diete.


Elikagai ekologikoak mintzagai, Amaia Meoki, Elizondoko On Egin ekodendako profesionalarekin


Masters Caixabank txapelketaren Gautegiz Arteagako partidurako sarrerak salgai daude

Masters Caixabank txapelketaren 13. jardunaldiaren partidu bat hartuko du Gautegiz Arteagako pilotalekuak, irailaren 11an [barikua]. Olaizola II-Zabaleta eta Jaka-Albisu bikoteak ariko dira nor baino nor gehiago.

Sarrerak aurresalmentan eskuratu ahal dira 20 eurotan, Egala Tabernan eta Herriko Tabernan, eta www.baikopilota.eus web orrialdean. Leihatilan, ostera, 25 eurotan egongo dira. Gautegiz Arteagako udal ordezkariek jakinarazi dutenez, partidua telebistaz ikusteko aukera ere egongo da.

Gautegiz Arteagako frontoira hurreratzen direnek, lau partiduz gozatu ahalko dute. Izan ere, neurketa nagusi horren aurretik, bigarren mailakoak ariko dira: Agirre-Bikuña eta Peña II-Ibai Zabala. Hala, bertoko afizionatuen bi partidugaz hasiko da pilota jaialdia, 18:15etatik aurrera.

Hiru jardunaldi. Masters Caixabank txapelketaren kanporaketa fasea bukatzeko hiru jardunaldi geratzen zaizkie. Gaur gaurkoz, zazpi puntugaz Olaizola II eta Zabaleta hirugaren daude, Altuna III eta Imaz bigarrenekin berdinduta. Hamar puntu dituzte Artola eta Rezusta sailkapen buruek. Jaka eta Albistu, berriz, seigarren postuan daude, bost puntugaz, Ezkurdia eta Arangurenengandik puntu bakarrera.


Espainiak 3.621 milioi euroko zorra saldu du interes baxuan

Hirugarren aldiz jarraian lortu dute zorra aurreko jaulkipenean baino interes baxuagoan saltzea.

Altxor Publikoak 3.621 milioi euroko zorra saldu du bost urteko bonoetan % 4,518ko interesarekin, aurrekoan (% 4,891) baino interes baxuagoan, hau da, hirugarren aldiz jarraian murriztu da interesa. Epe luzerako egiten den lehenengo enkantea da uztailaren 21etik.

Espainiako Bankuak zabaldu duenez, estaldura ratioa (eskariaren eta saldutakoaren arteko proportzioa) oso altua izan da berriro, izan ere, 6.361 milioi euroko eskaria zegoen.

Europako Banku Zentralaren babesa ezinbestekoa izan da emaitza horiek lortzeko, izan ere, azken asteotan zorra erosten ari da, Espainiako eta Italiakoa batez ere, eta horrek konfiantza eman die merkatuei eta interesak baxuagoak izatea ekarri du.


Loiolako Turismo Bulegoa gaur irekiko dute

Loiolako santutegian dagoen eskualdeko turismo bulegoak gaur ireki ditu ateak eta abenduaren 21a arte egongo da zabalik: asteartetik larunbatera 10:30etik 13:30era eta 15:30etik 18:30era; igandetan, berriz, 10:00etatik 14:00etara. Bertako telefonoa, 943-151878 da.


Antartikako pinguino kolonia batzuen %77 galdu dela ohartarazi du Greenpeacek

Klima aldaketari egotzi diote gainbehera. Pinguino kopurua inguruko itsasoko ekosistemen osasunaren adierazle argia da, zientzialarien arabera.

Elefante uhartean egon dira berriki Greenpeace erakunde ekologistako biologoak, eta esan dute kezkatuta daudela han ikusitakoarengatik. Hango pinguino kolonietan kumeak hazten ari diren bikoteak zenbatu dituzte, eta, ondorioztatu dutenez, kolonia batzuen %77 galdu da. Antartikako penintsulako puntatik ipar-ekialdera dago uhartea, 245 kilometrora.

«Pinguinoak zenbatzen ditugu oso bioadierazle onak direlako», azaldu du Steven Forrest espedizioko zientzialarietako batek. Pinguinoek krill krustazeo txikiak jaten dituzte, eta krilla planktonez elikatzen da. «Pinguinoen bidez dakigu, zeharka, inguruko itsasoaren produktibitatea nola ari den aldatzen», adierazi du. Izan ere, zaila edo ezinezkoa da krilla edo planktona «ganoraz» zenbatzea, baina pinguinoak bai, urtero joaten baitira leku berera umatzera.

Uharteko 35 kolonia aztertu dituzte biologoek. Pinguino papozuriek izan dute kalterik handiena (Pygoscelis antarcticus). Horien koloniak %60 galdu dira batez beste, baina kolonia batzuk, %77. Azken zenbaketa 1971. urtean egin zuten, eta horiekin parekatu dituzte gaurko kopuruak. Aurrekoan 122.550 bikote zenbatu zituzten, eta, oraingoan, 52.786.

«Galera handi horiek iradokitzen dute Ozeano Australeko ekosistema aldatu egin dela, batez ere azken mende erdian», esan du Heather J. Lynch ikertzaileak. Litekeena da beste eragile batzuek zerikusia izatea galtze horrekin, baina «ditugun froga guztiek erakusten dute klima aldaketa dela erantzulea».

Beste lekuetan baino gehiago sumatzen ari da planetaren berotzea poloetan. Joan zen ostegunean —otsailak 6— Antartikan inoiz neurturiko tenperaturarik altuena jaso zuten Argentinak han duen Esparanza estazioko termometroek: 18,3 gradu zentigradu. Orain uda da hego hemisferioan. Aurreko marka 2015ean jaso zuten, baina 17,5 gradura bakarrik heldu zen.

Elefante uhartean, 100.000 pinguino bikote daude, kumeak hazteko moduan, espezie guztiak kontuan hartuta.

«Klima azkarrago aldatzen ari da Antartikako penintsulan, planetan beste inon baino. Ikusten ari gara horren ondorioa zein den hemen», esan du Forrestek. «Gu bizi garen eremu epelagoetan ere moldatu beharko dugu, pinguino papozuriak eta besteak orain egiten ari diren bezala». Pinguinoek ez dute ahalmenik euren ingurumena kontrolatzeko. «Geuk bai, eta neurri zorrotzak hartu beharko genituzke».

Greenpeace lanean ari da estatuek aurten onar dezaten Ozeanoen Itun Globala, 2030erako planetako ozeanoen %30 babesteko. Datorren astean bozkatuko dute proposamena, New Yorken.


Montanierrek dio 45 puntuak lortzea duela orain «helburu bakarra»

Xabi Prieto ez da entrenatu, baina, okerrik ezean, bihar Granadaren aurka jokatzeko moduan izango da

Egun batean beltza dena zuria da hurrengoan. Eta horixe gertatu da Donostia aldean. Azken partidetan emandako itxura onak indarberritu egin ditu Realeko zaleak. Philippe Montanierrek, halere, bereari eusten dio. «45 puntu lortzea da orain helburu bakarra. Kopuru horretara iristeak besterik ez dit axola», esan zuen atzo. Taldeak jada unerik txarrena pasatu ote duen galdetuta, entrenatzaileak azpimarratu zuen futbolean dena «oso azkar» doala, eta «oraindik oreka bilatzen» ari direla. Bestalde, Xabi Prieto ez zen atzo entrenatu, baina okerrik ezean, jokatu egingo du Granadan.


Jose Angel Morak igoko du bandera igandean

Urtero moduan, arrantzale ohi batek igoko du santelmoetako bandera igande gauerdian. San Telmo martxarekin lagunduta, Jose Angel Morak izango du eginkizun hori egiteko ardura. Festak eztanda egingo du momentu horretan, eta jakitun da Mora bera ere. “Urduri nago, baina momentua iristen denean, Kofradia aurrean egoten den giroarekin, gogotsu igoko dut bandera” aitortu du.

Bandera igotzeko aukeratua izan zela jakin zuenean, Jose Angel Moraren hasierako erreakzioa ezezkoa esatea izan zen. Baina emaztearekin hitz egin ondoren, Kofradian izango da azkenean. “Berak animatu dit, eta nahiz eta urduri nagoen, igandean gogotsu egongo naiz”, adierazi du.

Festetako momenturik garrantzitsuenetarikoa da banderaren igoera. “Herri guztia egoten da. Urte askoan behean egondakoa naiz, eta orain balkoira igotzeak errespetua ematen dit”, aipatu du.

Arroa Behean jaio zen Jose Angel Mora duela 70 urte, eta hiru urterekin Txikierdira etorri zen bizitzera. Betidanik gustatu izan zaio itsasoa eta arrantza eta oso gazterik izan zuen itsasora lan egitera joateko aukera. “Zumaiako tornu enpresa batean lanean ari nintzela, Bartzelonan bizi zen apaiz zumaiar bat etorri zitzaidan lan eskaintza batekin. Transatlantiko batean lan egiteko jendea behar zutela esan zidan”, gogoratu du. Sukaldean laguntzaile gisa lan egiteko eskaintza zen, eta etxera joan zenean, amak ideia hori burutik kendu zion. “Transatlantikoak Bartzelona-Coruña-Azoreak ibilbidea egiten zuen, baina amak ez zuen nahi hara joatea” kontatu du.

Itsasoan lan egiteko arrak ordea hor jarraitzen zion, eta 25 urterekin, Getarian hasi zen lanean. Etxegoien barkua izan zen bere lehen arrantzuntzia. Handik Piedad-era joan zen, eta horren ondoren Exekiel-era. “Coruña ondoan ginela, arrezife baten aurka jo eta hondoratu egin ginen. Gauez gertatu zen ezbeharra eta hiruzpalau orduz egon ginen bengalak botatzen Gurutze Gorria eta Guardia Zibila etorri ziren arte. Zorionez ez zen ezer gertatu. Gainera, han inguruko herriko jendea oso ongi portatu zen gurekin; arropa eta janaria eman ziguten”, adierazi du.

Gertaera horren ondoren, Exekiel-eko arrantzaleak Getariako beste barkuetara joan ziren lanera. Banaketa hori zozketa bidez erabaki zen eta Morari Santa Lucia tokatu zitzaion. “Baina Maria Dolorosa-n falta gehiago zegoela, eta azkenean, hara joan nintzen”. Jubilatu aurreko azken bi urteak egin zituen bertan, eta duela hamar urte erretiratu zen 60 urterekin.

Arrantza utzita, bizimodu lasaia darama egun. Ez du txalupa txikirik baina noizbehinka kanaberarekin joaten da arrantza egitera. Iganderako urduri egon arren, pozik dago eta emaztearekin batera joango da Kofradiara. “Bartzelonan bizi den semea ere etorriko da”, aipatu du.


Hondarribiko Kai Zaharra jatetxea, 'Txoriene' saioan

Aste honetan, 'Txoriene'ko ataletan, Hondarribiko Kai Zaharra jatetxea izango dugu. Iosu Carrionek eta Fermin Arozenak jatetxean dastatu daitezkeen platerak prestatuko dizkigute.

Aste honetan, 'Txoriene'ko ataletan, Hondarribiko Kai Zaharra jatetxea izango dugu gonbidatu. Iosu Carrion eta Fermin Arozena sukaldariek Kai Zaharra tabernan dastatu daitezkeen platerak prestatuko dizkigute astean zehar.

Kai Zaharra jatetxea Hondarribiko Alonso Almirantearen kalean dago, Txingudiko badia aurrez aurre duelarik. Paraje paregabeaz gain, Kai Zaharrean karta zabala eskaintzen digute Iosu Carrion eta Fermin Arozena sukaldariek.

Bi sukaldariek, ohiko errezetez gain, koktel bereziak prestatuko dituzte astean zehar 'Txoriene' saioan. Carrionek eta Arozenak prestatuko dituzten errezeten artean, honakoak daude: txipiroiak pelaio erara, antxoa tortilla, mojitoa eta kafe irlandarra.

Hau guztia, aste honetan, 13:30etik aurrera, 'Txoriene' saioan, ETB1en.


Aldundiak Apdemako egotetxeak bere esku har ditzan eskatu dute

Elkartearen baliabide eskasak kontuan hartuta, Gizarte Ongizaterako Foru Erakundeak (GOFE) bere esku har ditzan eskatu dute langileek. Apdemako pisuetan kutsatutako hiru pertsona eta kasu susmagarri gehiago antzeman dituzte.

Adimen Ezintasuna duten Pertsonen aldeko Arabako Elkarteko (Apdema) langileek kudeatzen dituzten pisuetako egoera delikatua azaldu dute: adimen ezintasuna duten pertsonentzako hamaika etxebizitza kudeatzen ditu, eta hiru kasu positibo dituzte.

Horrez gain, 15 langile bajan daude, eta sintomak dituzten beste hainbat pertsona isolatzen saiatzen ari dira, zailtasun handiekin.

Lehenik eta behin, sintomak dituen egoliar guztiei koronabirusaren proba egitea eskatu du LAB, ELA eta CCOO sindikatuek osatutako enpresa batzordeak, egoliar eta langileak kutsatzea ekiditeko.

Gainera, Arabako Foru Aldundiaren zentroak prestatzea nahi dute, positibo ematen duten pertsonak bertan artatzeko, "ezinezkoa delako pertsona hauek isolatzea bizi diren etxebizitzetan". Izan ere, azaldu dutenez, hamar egoiliar bildu ohi dira 90 metro karratuko etxebizitzetan, eta logela horietako asko bikoitzak dira.

Bestalde, gaixotasuna duten pertsonentzako osasun langileak kontratatzea ere proposatu dute, Norbera Babesteko Ekipamenduak (NBE/EPI) hornitzearekin batera.


Peruko Juan Aurich taldea entrenatzeko akordioa lortu du Joxe Mari Bakerok


Salmenta zuzeneko 64 postu edukiko ditu zapatuan, Urriko Azoka Nagusiak

Datorren zapatuan ospatuko da Markina-Xemeinen, Urriko Azoka Nagusia. Urtero legez, azokagaz gainera, eskualdeko etxe-abereen erakusketa eta Blonda Akitania behien Euskadiko lehiaketa egongo dira.

10:00etan zabalduko ditu ateak azokak, eta ordu berean hasiko da, bai eta be, Blonda Akitania txapelketa. Hiru gune nagusitan banatuta egongo da azoka: Alde batetik, Zelaiaren bueltan aurkituko dituzte, azokara doazenek, Nekasaritza eta artisautza postuak; bestalde, udaletxearen osteko aparkalekuan lehiatuko da Blonde Akitania txapelketa, eta azkenik, aparkalekuaren alboko berdegunean egongo dira Lea-Artibaiko etxabereak.

Zelaian

Danetara, 64 saltoki egongo dira aurten, eta euretatik 32 nekazari atalekoak izango dira. Ortuari eta fruta, ardi eta ahuntz gazta, ogi eta gozogintza, sagardo eta txakolin, arrain kontserba, ahate produktu, ezti, txerriki eta lore eta landarak eskainiko dituzte.

Artisautza atalean, bestalde, sei izango dira euren eskulanak ikusgai jarriko dituzten artisauak, eta nekazaritza azokaren esparrutik hurre, frontoian, nekazaritza tresneria jarriko dute salgai.

Etxabereen gunea

Eskualdeko 48 abeltzainek parte hartuko dute etxabereen erakustaldian, eta txarriak, astoak, ahuntzak, poniak, txakurrak, untxiak, idiak, hegaztiak, zaldiak, behiak, ardiak, sasi ardiak eta bai eta basurde bat be ekarriko dituzte azokara.

Etxabereen alboan egongo dira Blonda Akitania behiak. Aurten, Euskadiko Blonda lehiaketaren XVI. txapelketa jokatuko da, eta bertan, euskadiko hamaika ukuiluetatik ekarritako 110 buruk parte hartuko dute. Animaliak, hamazazpi ataletan banatzen dira: hamalau ataletan, adin desberdinetako urruxa lahiatuko dute, eta beste hiru atalak idiskoenak izango dira. Horretaz gainera, txapelketako idiskorik onena, urruxarik onena, ukuilu onena eta hazitik sortutako urruxarik onena sarituko dituzte.

Lea-Artibai eta Busturialdeko abeltzainek be parte hartuko dute lehiaketan. Bertan egongo dira, Markina-Xemeingo Angel Arriola, Busturiako Teodoro Iturbe eta Muxikako Iciar Urubururen animaliak.

Trikitilariak eta probak

Txapelketa ondoren, bi idisko eta idisko gazte baten enkantea egingo da, eta aurten, estreinako, gizendutako behiak jarriko dituzte salgai. Beste batzuren artean, punta puntako lau behi egongo dira, 1.000 kilotik gorako bizi pisua duten animaliak.

Beste alde batetik, azoka ikusi eta erosketak egin bitarteko giroa berotzeko, Markina-Xemeingo trikitilariak ibiliko dira kalerik kale, eta gizon proba lehia egingo da herriko frontoi nagusiaren aurreko plazan.

Azokak urtero jende asko batzen duela eta, Markina-Xemeingo Udalak, bisitarientzako aparkalekuak antolatuko ditu herri sarreretan eta ikastetxeetako aparka guneetan eta hori antolatzeko laguntzaileak egongo dira. Udaletxe osteko aparkalekua, barriz, azokako gune izango da, eta beraz, barikutik ezin izango da bertan autoa utzi.


Bide orria

Esanen nuke nik ere erabili dudala bide orriaren espresioa, azkenaldian (gutxienez, azken hamarkadatik hona) hain ospetsua egin dena. Egunkari honetan bertan «Nork bere bide orriari eutsiz» leitu berri dut. Eta orain arte inoiz ez diot neure buruari galdetu metaforak zein duen mundu errealeko erreferente. Seguruenik kazetariei ikasi diegu. Badira hitz asko batez ere kazetariei entzuten dizkiegunak, baina gehienen jatorri semantikoa ezagutzen dugu: badakit iturgin bat zer den, berdin alderdi bati eta edo nire itoginei dagokienean, eta are zutabe bat ere badakit zer den. Baina falta zait bide orri bat, benetakoa, zein ote den.

Bururatu zait postariek edo banatzaileek bete beharreko ibilbidearen planifikazioa jasotzen duen orria izatea, baina zail egiten zait politikariek hain menpeko jarreran irudikatzea beren burua. Jarraian pentsatu dut Googlek toki batetik bestera joateko diseinatzen dituen ibilbide pausoz pausokoetan. Hori balitz bide orria, bat izan dut eskuan, garai batean, smartphoneak baino lehenago, paperean inprimatu behar zirenean, bidaia luzeetan gidarikide aritzeko. Jarraibideetako urrats batean huts eginez gero, galduta zeuden, nondik jo ez zenekiela. Irtenbide onena, beti zen jendeari galdetzea.


Gizonezko bat atxilotu dute Katalunian, etakide delakoan

Polizia iturrien arabera, Faustino Marcos da atxilotua, eta Montpellierdik Kataluniara zihoan trenean atzeman dute, Portboun. Madrilera eraman dute dagoeneko.

Espainiako Poliziak gizonezko bat atxilotu du Portboun (Katalunia), ETAko kide delakoan. Polizia iturriek azaldu dutenez, Faustino Marcos da atxilotua eta trenean atzeman dute, Montpellierdik (Frantzia) abiatutako trenean. Iturri berberek diote agiri faltsuak zeramatzala, eta baita pistola bat ere. Material informatikoa ere atzeman diote: besteak beste, ordenagailu eramangarri bat, bi disko gogor eta bost pen-drive.

Portboungo alkateak adierazi du trena martxan zela atxilotu dutela, susmo txarrak hartuta. Efe albiste agentziak zabaldu duenez, dagoeneko Madrilera eramana dute Marcos.

Poliziaren arabera, 2002tik ihes eginda zegoen Marcos. ETAren Zelatun komandoa desegin zuen urte hartan Poliziak. Nolanahi ere, agentziek berri eman dute Espainiako Justiziarekin zorrik ez duela Marcosek.


Festak eta algarak blaituko dituzte Itzubaltzeta eta Pinuetako txoko denak astebetez

Leioa eta Getxo artean, ia astebeteko jaiak izango dituzte Itzubaltzetan eta Pinuetan. Domeka goizez, Nekazari Egunak egingo du atarikoa, eta martitzenetik aurrera, berriz, jai betean murgilduko da auzoa. Txupinaren jaurtiketa eta txosnen irekiera egun bat geroago egingo dituzte, eguaztenean.

Itzubaltzeta eta Pinuetako jaien egitarauaren berri izateko, deskargatu gure app-a, doakoa da!

Android sistemarako:

https://play.google.com/store/apps/details?id=acvmultimedia.hiruka&rdid=acvmultimedia.hiruka

iOS sistemarako:

https://itunes.apple.com/es/app/hiruka/id1414282826?mt=8


Argazkiak | Gaztetxoenek ederki pasatu dute gaur Kareagako jaietan, aparrarekin jolasean

Etxeko gaztetxoentzako goiza izan da gaur Kareagako jaietan, Basaurin. Umeentzako jolasak antolatu dituzte gaur goizean: apar festaz gain, puzgarriak ere izan dituzte gaztetxoenek.


Zinemaldia, euskaraz

Hollywoodeko izarrek baino distira gutxiago izango dute gure izarrek, baina atzo –martitzena–, gala eta ondorengo festan, Euskal Herrian egiten den zinea osasuntsu dagoela argi utzi zuten. Mireia Gabilondoren 'Amaren Eskuak' filmak aurtengo txalo zaparrada handienetako bat jaso zuen.

Atzo iluntzean euskal zinemagintzak bere gala handia ospatu zuen. 20:00ak inguruan hasi zen jendea antzokira gerturatzen eta, gala hasteko minutu gutxi batzuk falta zirenean, ilara izugarria zen.

Gala hasi aurretik, oraindik jendea kanpoan zain zegoenean, antzokiaren sarreran, Zinemaldiko zuzendari Jose Luis Rebordinosek besarkada beroa eman zion Juanba Berasategi marrazkigile eta ekoizle gipuzkoarrari. Berasategik zain zituen Martin Garitano –Gipuzkoako ahaldun nagusia–, Joxean Muñoz –Eusko Jaurlaritzako Kultura sailburuordea– eta baita Iñigo Urkullu –lehendakaria- ere.

Aurten Euskal Herrian egindako ekoizpenei oihartzun handiago bat emateko parada den arren, Zinemirak, urtero, gure zinemagintzari lagundu dion pertsona bat saritzen du, eta aurten Juanba Berasategik jaso du saria. Berasategik, hunkituta, lagunartekotasuna goraipatu nahi izan zuen. "Eskerrik asko, lagunak. Aurten niri tokatu zait", esan zuen zinemagileak, agertokira txalo artean igo ostean.

Bere ostean, Mireia Gabilondoren Amaren Eskuak filmaren mundu mailako estreinaldiaren una iritsi zen. Bere lagun askok onartu zuten bezala, "une berezia" zen. Produktoreak hartu zuen hitza eta, "zinea bultzatzea herri baten kultura eta izaera bultzatzea" bezala dela gogoratu ostean, Gabilondori eman zion hitza. Honek lantaldeari eskaini zion estreinaldia eta "ama guztiei" egindako omenaldi bat zela azpimarratuz amaitu zuen bere hitzalditxoa. Alzheimer gaitz krudelak gaixoaren inguruan sortzen dituen gorabeheretan zentratzen den filmak aurtengo Zinemaldiko txalo zaparradarik handienetako bat jaso zuen.

Gala amaitu bezain pronto, gonbidatu ugarik Bataplanerako bidea hartu genuen. Bertan, gure zinea promozionatzeko gure produktu gozo eta ezagunenak dastatzeko aukera izateaz gain, Mireia Gabilondorekin hitz egiteko aukera izan genuen. Lasaiago zegoen, eta jendeak izandako erantzunaren ostean, oso pozik. Hala ere, benetako azterketa aurki iritsiko da: "Laster Euskal Herrian, Madrilen eta Bartzelonan estreinatuko da eta hortik aurrera… batek daki", zioen Gabilondok. Bere gaua zen, eta jende askoren goraintzi eta zorionak jasotzen utzi genuen zuzendari bergararra.

Askoren ustez, gauak festarik festa pasatzen ditut, baina ni ez naiz bakarra. Atzo Bataplanen debagoiendar mordoxka batu ginen. Alfonbra gorri eta photocall gabe, baina labeldun glamourra eroan genuen diskotekara.

Festa berean Asier Altuna Kixirekin hitz egiteko aukera ere izan genuen. Aitortu zigun bezala, "ez nago urduri, gustukoen dudan filma aukeratu dut".

Ez da ardura txikia, Zinemira saileko Irizar saria 20.000 eurokoa da-eta.

Sail ofiziala

Lehiaketa nagusira bueltatuz, Jonathan Teplitzkyren The Railway Man filmak harrera ona izan du ikusleen aldetik, zenbait momentutan hunkidura uneak sortu ditu, eta amaieran txaloak entzun dira. Filma egiaz gertaturiko ekintzetan oinarritzen da, eta prozesu luzea izan da. Lehenik eta behin, Lomaxek berak idatzi zuen izen bereko autobiografiaren eskubideak erosi zituzten. Ondoren, bikotearekin harremanetan jarri ziren. Denborarekin zuzendari-gidoigileen eta aktoreen eta senar-emazteen artean harreman estua sortu da. Horren guztiaren emaitza da pelikula.

Eric Lomax Bigarren Mundu Gerran japoniarrek harrapatu eta Myanmar eta Thailandia artean kokatutako lan esparru batera eraman zuten ofizial britainiar erretiratua da. Han, baldintza gogorrei aurre egiteaz gain, torturak jasan zituen. Orain, Ingalaterra iparraldean bizi da emaztearekin, baina gertaera haien mamuek behin eta berriz aztoratzen dute.

Bestalde, Fernando Eimbck-ek Club Sandwich aurkeztuko du, Paloma amak eta Hector 15 urteko semeak duten harreman berezia erakusten duen lana. Oporretan kostaldean daudela, Hectorrek Jazmin nerabea ezagutuko du, eta, haren eskutik, amodioa eta sexua ere bai. Hector bere altzoan gordetzeko borrokatuko da ama hasieran, sinesgogor, baina mutikoa nagusitzen ari dela eta iraganari ezin diola eutsi konturatuko da.

Zorionez, ez da nerabe zoro batzuen orgietan geratzen eta, lehen zati aspergarri baten ostean, bukaera aldera umore puntua ere badu.

P.D. : Txutxu-mutxu ofiziosoek diotenez, agindutako izarrez gain, beste bat ere etorriko da. Zin egiten dut, konfirmatzen dudan bezain pronto, hemen kontatuko dudala.

SORPRESA: Zinemirara lehendakaria etorri izana. Amaren eskuak filmeko lantaldeari agindu zion moduan, bere hitza bete eta Victoria Eugenia Antzokira etorri zen.

ONA: Kelerrek Kursaaleko terrazan jarri duen gunean, garagardoen artean sortzen diren tertuliak. Industria, gonbidatuak, prentsa… guztiok elkartzen garen topaleku polita bihurtu da garagardo karpa.

TXARRA: Sail ofizialeko lehiaketan dagoen The Railway Man filmeko protagonistek, Colin Firth eta Nicole Kidmanek, huts egin izana.


EAJk irabazi ditu Europako hauteskundeak Azpeitian, eta Iniziatiba Internazionalista bigarren, 500 botora

Jeltzaleen koalizioak 1.882 boto lortu ditu, ezker abertzaleak babestuko hautagaitzak 1.388

Aralar eta EAren koalizioak 501 boto jaso ditu

Azpeitiko mahaiz mahaiko emaitzak ikusteko klikatu hemen

Azkeneko albistea (2009/06/08_20:20): Iniziatiba Internazionalistak salatu du botoak kontatzerakoan irregulartasunak izan direla

Azpeitian berriro EAJk CiUrekin-eta osatutako Europaren Alde koalizioa izan da gaur (igandea) Europako Legebiltzarrerako hauteskundeetako irabazlea. 1.882 boto lortu ditu.

Iniziatiba Internazionalista geratu da bigarren, irabazletik 494 botora (1.388). Ezker abertzaleak babestutako hautagaitza izan da.

Aralar eta EAren Herrien Europa koalizioa geratu da hirugarren: 501 boto.

2004ko bozetan bezala, gaur ere abstentzioa oso handia izan da herrian: %60,36koa (2004an %54,90ekoa; 1999an 23,64koa).

Azpeitiko emaitzak

EAJ (Europaren Alde). 1.882 boto (Galeuscak 2004an 2.271 boto). CiU, EAJ, Coalicion Canaria, Partido Andalucista, Bloc Nacionalista Valencia, Unio Mallorquina y Unio Menorquinak osatu dute Europaren Alde koalizioa.

Iniziatiba Internazionalista-Herrien Elkartasuna. 1.388 boto (Herritarren Zerrendak 2004an 1.151 boto; baliogabe joa zuen Espainiako Justiziak). Ezker abertzaleak Iniziatiba Internazionalista babestu du.

Aralar-EA (Herrien Europa-Berdeak). 501 boto (Aralarrek 2004an 74, EAk 874). ERC, BNG, Aralar, Verdes, EA, Chunta Aragonesista, Entesa Per Mallorcak osatu dute Herrien Europa-Berdeak koalizioa.

PSOE. 359 boto (297 duela bost urte).

PP. 187 boto (276 duela bost urte).

IU. 19 boto (54 duela bost urte).

UPD. 6 boto.

Besteak. 43 boto.

Zuriak. 20 boto (23 duela bost urte).

Errolda. 11.117 lagunek zuten botoa emateko eskubidea (11.256k duela bost urte).

Abstentzioa. %60,32koa (%54,90ekoa duela bost urte).

Oharrak.

-Azpeitiko mahaiz mahaiko emaitzak ikusteko klikatu hemen

-Gaurko informazio gehiago, Berria.info, Berria.info-Azpeitia eta www.europarl.europa.eu webguneetan.

-Europako Legebiltzarrerako 2004ko hauteskundeetako Azpeitiko emaitzak hemen

-Eusko Legebiltzarrerako 2009ko hauteskundeetako Azpeitiko emaitzak hemen

Azkeneko albistea (2009/06/08_20:20): Iniziatiba Internazionalistak salatu du botoak kontatzerakoan irregulartasunak izan direla.

Ezker abertzaleak babestutako hautagaitza horren arabera, EAEn 1.148 boto gehigo izango lirateke; Euskal Herritik kanpo ere egon dira salaketak. Uztarria.com-ek jakin duenez, Azpeitian orain artean behintzat ez dute antzeman irregulartasunik.

Informazio gehiago berria.infon.


Eskutik hartuta bakearen bila

Ipar Koreako Kim lider gorenak eta Hego Koreako Moon presidenteak konpromisoa hartu dute desnuklearizazioa egiteko eta bake akordio bat negoziatzeko

Eguna eguzkitsu argitu zen atzo Koreako Panmunjom herrian. Moon Jae-in Hego Koreako presidentea zain zegoen Gune Desmilitarizatuko Segurtasun Gune Partekatuan, penintsularen iparrak eta hegoak tartean hesirik ez duten pasabide estuan. 10:15ean, Kim Jong-un Ipar Koreako lider gorena segizio guztiarekin atera zen Panmon eraikinetik, hegoaldeko muga zaintzen duten soldadu hieratikoek parez pare ikusten duten eraikin gris handitik. Eskailerak jaitsitakoan, segizioa baztertu egin zen, eta Kim zuzenean joan zen Moonengana, irribarretsu, eskua ematera; bakoitza mugaren bere aldean, zoruan dagoen harrizko zerrendak erakusten zuen bezala. Baina mugak gurutzatzeko eguna izan zen atzokoa, eta mugarriak ezartzekoa. Aurrerantzean Panmunjomgo Adierazpena esango zaiona egin zuten bi liderrek: desnuklearizazioa eta behin betiko bake akordio bat egiteko promesa biltzen ditu. «Harreman estua edukita, ahaleginak eginen ditugu emaitza onak sortzeko eta gaur mundu guztiaren aitzinean sinatu dugun akordio hau ez dadin bukatu iraganekoak bezala», hitzeman zuen Kimek.

Oraingoa ez da izan Koreako bi estatuetako buruzagi gorenek egin duten lehenbiziko bilera. 2000. urtean, Kim Dae-jung Hego Koreako presidentea eta Kim Jong-il Ipar Koreako lider gorena (Kim Jong-unen aita) Piongiangen elkartu ziren. 2007an, berriz,Roh Moo-hyun Hego Koreako presidentea eta Kim Jong-il bildu ziren, berriro Piongiangen. Bi bilera horien ondoren, zenbait neurri iragarri zituzten arrakala gutxitzeko —Kaesong industria gune partekatua sortzea, gerraren ondoren banatutako familiak elkartzeko programa, desnuklearizazioa hasteko konpromisoa eta bake akordio bat egiteko nazioarteko elkarrizketetarako eskaera—, baina Ipar Koreak ez zion uko egin programa nuklearrari, eta, 2008tik lehengo urtera arte, Hego Koreak gobernu eskuindar gogorrak izan zituen, elkarrizketari baino garrantzia gehiago eman ziotenak presioari eta gogor jokatzeari.

Denbora beharko da ikusteko ea atzoko bilkura egiaz izan den Korean bakea eta batasuna ekarriko duen prozesu baten lehenbiziko harria; baina, aitzineko kasuetan bezala itxaropenak zapuztuko balira ere, egunak gerra bukatu zenetik ikusi gabeko irudiak eta entzun gabeko adierazpenak utzi zituen. Ezaugarri hori da aitzineko bilkurekin aldea markatu duenetako bat. Bertze ezberdintasun nabarmena, berriz, hemendik aste batzuetara egitekoa den bilera da: Ipar Koreako lider goren batek eta AEBetako presidente batek eginen duten lehena.

Keinuek hasiera-hasieratik izan zuten garrantzia. Egunari bosteko eta elkarrizketa irribarretsu batekin ekin ondoren, Moonek keinua egin zion Kimi eskuarekin harrizko zerrenda gurutzatu eta Hego Korean sar zedin. Sartu eta, eskuak askatu gabe, zerrendaren iparraldean zeuden argazkilarientzat paratu ziren lehenik, eta hegoaldekoentzat ondoren. Hala, Kim Jong-un bihurtu da Hego Korea zapaldu duen iparraldeko lehenbiziko lider gorena. Baina argazkilariekin bukatu bezain pronto, gidoian ez zegoen keinu bat gertatu zen: Moonek Kimi aitzinera joateko gonbita egin zionean, Ipar Koreako liderrak muga iparralderantz gurutzatzeko eskaini zion Hego Koreakoari. Moonek keinua onartu, eta eskutik hartuta gurutzatu zuten harrizko zerrenda, segundo batzuez biak iparraldean egoteko. Hego Koreako Yonhap agentziaren arabera, Moonek Kimi galdetu zion ea noiz joan ahalko zen Ipar Koreara, eta horregatik eskaini Kimek zion muga gurutzatzea orduantxe bertan.

Bi liderrek eta haien lan taldeek Panmunjomgo Bakearen Etxean egin zuten goizeko bilkura. «Historia berri bat hasiko da gaur. Bakearen aro bat, historiaren hasieratik», idatzi zuen Kimek Bakearen Etxeko gonbidatuen liburuan. Bazkalordurako, Kim Ipar Koreara itzuli zen, bizkartzainez inguratutako auto beltz batean, eta arratsaldean bueltatu zen hegoaldera. Eguneko bertze irudi adierazgarri bat gertatu zen orduan: Kimek eta Moonek ibilaldi bat egin zuten, biek bakarrik, Gune Desmilitarizatuan, eta solasean aritu ziren banku batean eserita, inguruan inor ez zutela eta paperik gabe. Hego Koreako telebistak zuzenean eman zituen irudi horiek. Elkarrizketa aditzeko urrutiegi zeuden bi buruzagiak, eta inguruan zeuden txorien kantuak baino ez ziren aditzen. Balio sinboliko handia izan zuen. Horren ondotik, Bakearen Etxera itzuli ziren adierazpena bukatzeko, eta arratsean afari ofiziala eginda bukatu zuten eguna.

Afariaren aitzinetik egin zuten adierazpen bateratua. Ez du iraganekoekin alde nabarmenik edukian eta hizkeran. Desnuklearizazioari dagokionez, ez du zuzenean erraten Ipar Koreak armagabetze nuklearra egin behar duela —hori eskatzen zuten Seulek eta gatazkan inplikatuta dauden potentziek—. «Hego eta Ipar Koreak berretsi egiten dute Koreako penintsula nuklearrik gabeko eremu izateko helburua, erabateko desnuklearizazioaren bidez».

Trump: «Gerra bukatzear»

Bileraren aitzinetik, espekulatu zen bukatutzat emanen ote zuten 1950ean hasi zen gerra, baina teknikoki ezin dute hori egin, Hego Koreak ez baitzuen sinatu 1953ko armistizioa. Ipar Koreak, Txinak eta NBE Nazio Batuen Erakundeak sinatu zuten. AEBetako buruzagi militarrek sinatu zuten NBEren izenean. Horregatik, Kimek eta Moonek adierazi dute saiatuko direla AEBekin eta Txinarekin negoziatzen, gerra bukatuko duen behin betiko akordio bat lortzeko.

Berebiziko garrantzia izanen du, beraz, Kimek Donald Trump AEBetako presidentearekin egitekoa duen bilerak —data zehaztu gabe dute oraindik—. Itxuraz behintzat, Trumpek ez luke eragozpenik izanen gerraren bukaera negoziatzeko. «Koreako gerra bukatzear da! Estatua Batuak eta haien herri handia hagitz harro egon beharko lirateke Korean oraintxe gertatzen ari denarekin», idatzi zuen atzo Twitter sare sozialean. Eta Xi Jinping Txinako presidenteari eskerrak eman zizkion «laguntza handiarengatik». «Hura gabe, anitzez prozesu luzeagoa, gogorragoa, izanen zatekeen».

Txina ere pozik zegoen. «Txalotzen dugu bi liderrek eman duten pauso historikoa, eta goraipatu nahi dugu erakutsi duten erabakitasun politikoa eta adorea. Zinez espero dugu bilerak emaitza baikorrak ematea», adierazi zuen Hua Chunyinek, Atzerri Ministerioko bozeramaileak.

Eszeptikoena, Japonia

Errusiak, Ipar Korearen bertze bizilagunak, Atzerri Ministerioaren ohar baten bidez adierazi du bilera «pauso nabarmena» izan dela, eta erran du bakea bermatzeko bide-orri bat bultzatuko duela Txinarekin batera. Japoniak ere goraipatu du bilera, baina berriz ere ikuspunturik eszeptikoena eman du. «Hurbiletik zainduko dut Ipar Korearen jarrera», erran du Shinzo Abe lehen ministroak. Ezkorrenek neurri zehatzak iragarri ez izana nabarmendu dute, eta baikorrenek kontuan hartu dituzte une hunkigarri eta inoiz ikusi gabeak. Moonek esperantza eman die baikorrenei: «Penintsulan ez da gerra gehiagorik egonen. Adierazpen honekin aro berri bat hasiko dugu».


Peiremansek lan berria eta hiru zuzeneko iragarri ditu 2016rako

Martxoan iraupen laburreko diskoa argitaratuko dute. Halaber, hiru kontzertu emango dituzte: Madrilen, Bartzelonan eta Durangon.

Peiremans+ taldearen itzulerak sekulako ikusmina piztu du jarraitzaileen artean, eta kontzertuek zein abesti berriek izandako arrakastaz jabetuta, oraindik ere lanean jarraitzea erabaki dute.

Taldekideen esanetan, bizia bezain pozgarria izan da azaroan eman duten kontzertu-bira laburra. Ohar baten bidez jakinarazi dutenez, bai oholtzan eta baita handik kanpo ere, biziki zoriontsu aritu dira.

Hori horrela, Karlos Osinagaren gidaritzapean Bonberenea Estudioan grabatu dituzten bi abestiak ("Bemidji" eta "Zortziak bat") argitaratzea erabaki dute. Halaber, estudiotik pasatu ez diren baina agertokian defendatu dituzten zenbait kantu berri jasoko dituzte iraupen laburreko disko horretan.

Hain zuzen ere, martxoan kaleratuko dute aipatu lana, eta bira laburra egingo dute, horri bultzada emateko asmoz. Hala, martxoaren 17an Madrilgo Moby Dick aretoan aurkeztuko dituzte abesti berriak; hilaren 18an, Bartzelonako Apolo2 aretoan, eta 19an, Durangoko Plateruena Kafe Antzokian. Zuzeneko horietarako sarrerak eskuragarri daude jada.

Behin bira bukatuta, Gorka Urbizu, Imanol Ubeda, Haritz Beristain eta Marino Goñi euren proiektuetan murgilduko dira berriro.


Areto futbola, kronika eta partidak

EUSKALDUNA 2–4 ASTRABURUA

Golak: Eneko "Biking" Berrueta (2).

ARETO FUTBOLA, NAZIONAL B. Derby zaporea zuen partida jokatu zuen Andoaingo Euskalduna taldeak, iaz bi taldeak Euskal ligatik igo zirelako Nazional B mailara. Etxekoek minutu batean jada gol bat jaso bait zuten. Hala ere gol horri erantzun azkarra eman zion Eneko "Biking" Berruetak bakarkako jokaldi izugarriari esker. Partida aurrera joan ahala baloiaren jabetzan bizkaitarrak nagusitzen joan ziren eta halako batean kornerreko jokaldi batean bigarren gola sartzea lortu zuten bizkaitarrek. Gol honek andoaindarrak bere lo sakonetik iratzarri zituen eta hemendik aurrera partidaren nagusi egin ziren, lehen zatia amaitu baina lehen bi aukera oso garbi eduki zituzten. Baina ez zuten asmatu baloia sarera sartzen, honela lehen zatia 2-1ekoarekin amaituz. Bigarren zatian etxekoak jaun eta jabe izan ziren partidan izugarrizko aukerak eduki zituzten, baina ez zen andoaindarren eguna eta batzutan atezainak eta beste batzutan zutoinek aukera garbi hauek zapuztu zituzten (5 aldiz bota zutela baloia zutoinera). Berruetak berdinketaren gola sartu zuen. Bestalde, Astraburuko taldea 6 minutu egon zen 5 faltarekin eta arbitroak ez zien bat gehiago ere pitatu. Azkenik markagailua 2-4koa izan zen, ez da batere erakusgarria. Engainosoa.

ARETO FUTBOL TXAPELKETA

PARTIDAK, 6.JARDUNALDIA

AZAROAK 1-2.

Mapfre-Mjolnir 1-3

Txitibar-Keler 1-5

Kattenazio-Priapismo 4-2

New Teen-Nemux 5-4

H.Extremeño-Mendi 9-3

Galparsoro-Maiton 6-2

Etxeberrieta Berri-Ekaitz 10-6

Mendikute-Txindoki 11-2

Local 160-Ongi Etorri 3-15

Xixkuin-Airuga 4-1

Irubide-Ozu 4-2

Atsedena: Galparsoro B-Ekhia-Ceramicas

PARTIDAK, 7.JARDUNALDIA

AZAROAK 8, LARUNBATA

15:30 Mapfre-Isaran Arrate

15:00 Txitibar-P.Ferro Ondarreta

16:00 Ekhia-Mjolnir Ondarreta

17:00 Kattenazio-Keler Ondarreta

18:00 New Teen-Ceramicas Ondarreta

AZAROAK 9, IGANDEA

09:00 H.Extremeño-Priapismo Arrate

10:00 Galparsoro-Nemux Arrate

11:00 E.Berri-Mendi Arrate

12:00 Mendikute-Maiton Arrate

09:00 Local 160-Ekaitz Ondarreta

10:00 Xixkuin-Txindoki Ondarreta

11:00 Irubide-Ongi Etorri Ondarreta

12:00 Galparsoro B.-Airuga Onda.

ATSEDEN: Ozu

GEHIGARRI BEREZIA

AIURRI ASTEKARIAREKIN BATERA

AZAROAK 14, OSTIRALA.

Andoaingo Areto Futboleko Txapelketan parte hartzen ari diren talde guztien argazkiak, plantilak eta denboraldia bukatu bitarteko egutegia.


Athletic gaur batzartuko da Berizzorekin

Bi aldeak atzartuko dira, entrenatzaile argentinarraren fitxaketa ixteko. Bi aldeek ahalik azkarren sinatu nahi dute elkar lotuko dituen kontratua.

ETBk jakin duenez, Athletic eta Eduardo Berizzo gaur batzartuko dira entrenatzaile argentinarraren fitxaketa itxita uzteko. Bi aldeek ahalik azkarren sinatu nahi dute elkar lotuko dituen kontratua.

Athleticek ezeztatu egin zuen larunbatean (maiatzak 12), Berizzorekin Bilbon batzartu zela, komunikabide batzuk publikatu zuten bezala. Bere webgunean ezeztatu zuen Bilbon batzarrik ez zutela izan eta sms bidez ere jakinarazi zien bazkideei.

Iragan astean Athleticek eta Berizzok ez zuten batzarrik izan, ez Bilbon, ez beste hiri baten. Maiatzaren 8an ETBk jakitera eman zuen Athleticek eta Eduardo Berizzok negoziazioak berrabiarazi zituztela, baina pertsonalki batzartu gabe. Berizzok, Nizaren (igue 1) eta Watforden (Premier League) eskaintzak baztertu zituen, Athleticen eskaintza gustuko baitzuen. Bere lehentasuna Ligan entrenatzea zen, bere familia Espainian bizi baita.

Bi aldeen arteko batzar erabakigarria astearte honetan egingo da. Berizzok klub bizkaitarraren eskaintza jasoko du, eta zehazteke dauden kontuak argituko dituzte, ahalik eta azkarren kontratua ixteko.


Agur xumea kazetari umilari

Ekitaldi zibil xume batekin agurtu dute Donostian Mariano Ferrer kazetaria. Ehunka lagun bildu dira, batik bat herritarrak. Urteetan ondu zuen bidearen arrastoa izan da.

Ibilbide bat. Aldapa leuneko bide bat, Cristina Enea parkeko sarreratik Mandasko Dukearen jauregira. Bide gozoa da, zuhaiztiak estalia, haize leunekoa. Gora doa jendea. "Zer oroitzapenak etorri zaizkidan egunotan", kontatu dio ilea urdindutako andre batek albokoari. Baietz egin dio keinua lagunak. Urteetan izan dute ohetik jaikitzeko lagun, gosarikide, egun ona opa izaten lehenbiziko. Mariano Ferrer. "Gure Mariano". Ehunka lagunek egin dute bide bera udako arratseko Donostian. Rosiren kioskoaren hirian, Ferrer erreferente izan duen hirian. Azken agurrerako bildu den hirian.

Aldarrikatzailea eta bide urratzailea izan da Ferrer, eta despedidan ere bai. Ez diote hilbeilarik egin, elizkizunik ere ez, nahiz eta jesuita izan zen: zibila, ekitaldi zibila eskatu du. Donostiako Udalak oraintsu jarri du herritarren eskura Cristina Eneko aretoa horretarako. Ferrerren hileta da lehena, baina ez da posible: 50 bat lagunentzat dauka lekua. Kanpoan batu da jendea. Zutik ia denak.

Ekitaldi laburra agindu dute. "Diskretua". Hala eskatu diete antolatzaileei, Sabino Ormazabal adiskideak azaldu duenez. "Zenbat eta gutxiago, hobe: laudoriorik ez". Hori agindu du familiak. Ferrerren bizimoduaren tankerakoa egin nahi dute despedida ere.

Neurritasuna zaindu dute, bai denboraz —ordu erdi justua iraun du, puntual hasita—, bai ezaugarriz —oholtza txiki bat, Ferrerren irudi bat eta mikrofono bat: ezer arranditsurik ez—. Baina laudorioena, ez, laudoriorik ez egiteko eskaria ezin izan du inortxok bete.

Ikuspegi humanoa Kazetaria izan zen Ferrer, kazetari erreferentea. "Eredugarria", Txema Auzmendi Herri Irratiko kide ohiaren esanetan. Urteetako bidean lortutako "sinesgarritasuna" aipatu du bereziki, BERRIAn Imanol Murua Uriak esandakoa gogoan. Baina, lankide gisa egindako ekarpenaz harago, alde humanoari heldu dio: "Gertukoa zen, entzuteko gai zena: denbora galtzeko gai zena". Irakaspena da hori, Auzmendiren ustez. "Ikas dezagula guk ere zubiak jartzen. Hormak badauzkagu nahikoak".

Zubiak izan dira Ferrerren ardatza, kazetaritzan eta handik harago. "Sukaldeko lana egin zuen. Plaza zailetan aritu zen", nabarmendu du Ormazabalek. Gogora ekarri ditu Elkarriren konferentziak, 18/98 auziaren aurkako taldea eta SOS Arrazakeriaren alboan egindako bidea. «Ezetz esatea kosta egiten zitzaion». Injustizien aurka eta bakearen alde. «Busti egiten zen: argi esaten zituen gauzak, ulertzeko moduan».

Busti egiten zen, baina ez ito. Gertuko askok nabarmendu dute kazetaritzan jakin zuela leku egokian egoten, distantziak zaintzen. Ahalik eta independenteen izaten. Horren erakusgarri da hiletara bildutako jende saila: kolore bateko eta besteko ordezkari politikoak , gizarte eragileak, hedabideetakoak. Baina batez ere jendea. Eta denak parean, mailaketarik egin gabe. Horrekin bazuen arrangura Ferrerrek. "Hedabideetan leku neurrigabea daukate politikariek". 1988an esan zuen. Baita iaz ere, azken elkarrizketan.

Maisu eta ikasle Kazetaritzako erreferente bat joan da Ferrerren heriotzarekin. "Askok esan duzue maisua zela. Ez litzateke oso ados egongo: ikasletzat zeukan bere burua", azaldu du Esther alabak. "Euskara ikasle kementsua zen, baina ez horretan bakarrik: ikasteko gogoa zuen". Euskararen tokia bereziki zaindu dute hitzartzeetan eta kantuetan.

Gaixoaldi baten ondoren hil zen Ferrer igandean, baina azkenera arte heldu zion kazetaritza jarraitzeari. "Kiosko partikularra zeukan ospitalean. Dendara jaitsi, eta orriz orri begiratzen zituen egunkariak. Denak. Nahiz eta gero bakarra erosi". El kiosko de la Rosi saioan egin zuen ibilbide luzeena: 30 urtetik gorako bidea, 2004an erretiroa hartu zuen arte. Orduak eta orduak izan ziren Herri Irratian. "Aitak poz-pozik igaro zituen ordu horiek denak zuekin".

Ibilbide bat. Ibilbide baten azkena. Itzalpean, haize leunetan doa jendea parkean behera. Ferrerrek irratian egindako despedida jarri dute: "Eta komiko onek zioten eran: bizitzak aurrera jarraituko du. Haize onak eman diezazkizuela egun on asko". Ilea urdindutako bi gizon bidean doaz. "Ederra izan duk, neurrikoa", esan du batek. "Bera bezalakoa".


Jarraipen zabala izan du sindikatuek deitutako bi orduko lanuzteak

Ehunka herritarrek asteleheneko lan istripua salatu dute. Saltokiak itxita egon dira, ateetan dolu xingola ipinita. Sindikatuek elkartasuna euren elkartasuna helarazi duteGehiengo sindikalak deituta, astelehenean Ondarroako Egidazu kaiko Santa Klara izotz fabrikan gertatutako lan istripua salatu zuten atzo Ondarroako kaleetan. Sindikatuetako ordezkariekin eta izotz fabrikan hildako bi herritarren senideekin batera, ehunka herritar bildu zituen deialdiak. Era berean, jarraipen zabala izan zuen sindikatuek deitutako bi orduko lanuzteak, eta herriko saltoki guztiek bat egin zuten lanuzteagaz; euren ateetan dolu xingola ipinita.Lan istripu gehiagorik ez! Prekarietatea hiltzailea lelopean 12:30ean abiatu zen manifestazio jendetsua , Zaldupe Zubitik, isilean, eta herri osoa zehartu ostean, Alamedan amaitu zen. Plaza bete jendegaz, Alameda txiki geratu zen.Han, hildakoen omenez, minutu bateko isilunea egin zuten, eta ostean, agur modura, Internazionala eta Eusko Gudariak jo zituen txistulariak. Eta horrela amaitu zen ekintza, 13:00ak aldera, bertaratutakoen txalo zaparrada artean.Istripua argitzeko nahiaManifestaziora hurreratu ziren sindikatuetako ordezkariek, hildakoen senideei, lagunei eta herri guztiari euren elkartasuna helarazi nahi izan zieten.Leire Txakartegi ELA sindikatuko Lan osasuneko arduradunak nabarmendu zuenez, Ondarroan gertatutakoa ez da «kasualitatea», eta horrelako istripuak salatu beharra dago. «Garrantzia ematen diogu horrelako mobilizazioak egitea. Azkenean, lan istripuak ere jendartearen arazo bat bihurtu direla iruditzen zaigu, eta horren inguruko sentsibilizazio bat egotea garrantzitsua dela deritzogu. Eta zentzu horretan, gaur Ondarroan egin duguna adibide ona da».Txakartegik gaineratu zuenez, horrelako istripu larriak gertatzen direnean, agerian geratzen da segurtasun neurriek ez direla behar modura bete. «Horregatik, lan ikuskaritzari eta Osalani aztertzeko eta ikerketa sakon bat egiteko eskatzen diogu; zer pasa zen argitzeko, eta egon daitezkeen erantzukizunak eskatzeko».Lerro beretik, Ainhoa Etxaide LAB sindikatuko idazkari nagusiak ere, beharreko istripuekin amaitzea «derrigorrezkoa» dela adierazi zuen. «Guretzat onartezina da, urtea hasi zenez geroztik 14 hildako egotea behar istripuetan. Horrek, gainera, ez du erakundeeen agendetetan inolako aldaketarik suposatu, eta erakundeen aldetik ez dugu hori gelditzeko berritasunik ikusi».Horrez gainera, heriotzen zergatia argitu eta zer gertatu den jakiteak «berebiziko garrantzia» duela azpimarratu zuen Etxaidek. «Zer gertatu den argitzea exijitzen dugu. Ez dakigu zer gertatu den, baina argi dago akatsen bat egon dela, eta hori, beste behin ere, bi hildakorekin ordaindu da. Eredu bat errepikatzen ari da. Segurtasun neurrietan inbertsioak gutxitu direnez, eta lan prekarietateagaz batera, lan istripuak eta hildakoak eragiten ari da, eta ez dago erakundeen aldetik, ez patronalaren aldetik hori gelditzeko politika errealik».Mobilizazio gehiagoAtzo goizeko protestez gain, Ernai gazte antolakundeak eta EH Bilduk deituta, «lan baldintza duinen aldeko» elkarretaratzea egin zen, 19:00etan, Alamedan, Prekarietaterik ez! Lan baldintza duinak denontzat! lelopean.Era berean, LAB sindikatuak domekarako mobilizazioak deitu ditu, Lekeition. 12:30ean, manifestazioa egingo da, Eskolapetik hasita.


Laukoak atzera bota ditu oposizioak aurkeztutako ia zuzenketa guztiak

Lau departamentutako aurrekontuen diru sailei aurkeztutako 384 zuzenketa eztabaidatu dituzte. Asmoa da datorren astean onartzea


Probintziako hitzarmenaren aldeko grebara deituta daude 5.000 langile

Datorren egubakoitzean greba egitera deituta daude Debagoieneko 175 bat enpresako 5.000 eta 6.000 langile artean, denak metaleko sektorekoak. LABek deitu du greba eta ELAk bat egin du deialdiarekin. Helburua da Gipuzkoako, probintziako lan-hitzarmena sinatu dadin eskatzea.

Metalaren sektoreko –Gipuzkoako handiena, langile kopuruari dagokionez– negoziazioa izoztuta dago apirilaren 9a ezkero Adegi patronalaren eta sindikatuen artean. LABek salatzen du, uztailaren 7a baino lehenago hitzarmena berritu ezean, lan-erreforma aplikatuko dela eta, beronen eraginez, hitzarmena desagertu egingo dela. Horren eragina azaltzen du LABek: "Estatuko Metalgintza Hitzarmena ezar liezagukete, eta estatu mailakorik ezean, Langileen Estatutua. Honekin batera ezarriko liguketen urteko soldata 8.979 eurokoa izango litzateke 1. mailako ofizial batentzat; 1.826 ordutako lanaldia eta hitzarmenak ematen dizkigun eskubide gehienak galduko genituzke".

Adegiren proposamena da "probintziako hitzarmenari eustea, soldata eta lan-jardun berberekin eta legea aplikatuta". Adegiren iritziz, Gipuzkoako metaleko enpresek "lehiakortasun arazo larria" dute, "azken hamarkadetan lan-kostuak produkti bitatea baino askoz gehiago handitu direlako", eta sindikatuei egozten die "egoerarekin bat ez datozen proposamenak" egitea.

Elkartasunaren izenean

ELAren jarrera da enpresa bakoitzean lan-hitzarmen sendoak lortzea. Hala ere, probintziako lan-hitzarmena "erreferentziatzat" izatea "garrantzitsua" dela dio ELAk.

Horregatik guztiagatik, dagoeneko enpresako lan-hitzarmena duten langileak –Garaykoak, Elay taldekoak, Arcelor Bergarakoak eta Tesakoak– ere elkartasuna erakustera eta greba egitera deituko dituzte. Blindaje osoarekin, oraingoz, Garayko langileak bakarrik daude.


Azkoitiko atez atekoaren aurkako taldeak bilera egingo du

Azkoitiko atez atekoaren aurkako plataformak bilera informatzailea egingo du gaur, 19:00etan, Elkargunean. Bertan, egungo egoeraren eta hartuko dituzten neurrien berri emango dute. Taldeak, ordea, ohartarazi du ez dutela onartuko euren saioa «inork etetea». Era berean, Cruz Alberdi taldeko bozeramaleak ohar bidez jakinarazi du dimititu egin duela, osasun arazoak medio. Gainera, bere osasun arazoen eragiletzat jo ditu EH Bildu eta Azkoitia Bai.


Gazte Eguna antolatuko du San Migeleko jaietan La Fabrica Kolektiboak

Auzo-sentimendu kolektiboa sortzea, etxebizitzaren arazoa hurbiletik ezagutaraztea, elkarrekiko laguntzarako sare solidarioa eratzea, Diru-sarrerak bermatzeko errentaren (DBE) errealitatea azaleratzea eta sistema patriarkalaren kontra borrokatzea dira La Fabrica Kolektiboaren bost ardatz nagusiak.

Aurten izan du sorrera kolektiboak San Migelen, Basaurin. 20 eta 24 urte bitarteko 12 kidek osatzen dute kolektiboa, gehien-gehienak San Migelekoak. “Komunikabide batzuen bitartez, San Migeleko mediku baten bitartez edota bertako banku zuzendari baten bitartez jakin genuen, adibidez, eraso sexitak gertatzen zirela edota DBEz bizi diren familia asko dagoela San Migelen bertan. Orduan ikusi genuen hutsunea zegoela gurean, inork ezagutzen ez zuen errealitatea, eta horregatik erabaki genuen kolektibo bat sortzea, arazo horiek auzokideen artean ezagutarazteko”, dio Lorea Iglesias La Fabrica Kolektiboko kideak.

La Fabrica Kolektiboko zenbait kide // Argazkia: Geuria

Apirila eta maiatza artean hasi ziren kolektibo bezala mugitzen: “Hego Uribeko gazte asanbladetan parte hartzen hasi ginen. Herri bakoitzak bere gazte asanblada du, eta ikusi genuen San Migelen gazte asko ez zirela mugituko gazte asanblada bat martxan jartzeko. Orduan pentsatu genuen gauza handiago bat egitea: herri guztia hartzen duen kolektiboa eratzea, alegia”, dio Iglesiasek.

Hamaika ekintza prestatzen

La Fabrica Kolektiboa bi zatitan banatu dute: alde batetik gazteentzako zuzendutakoa, eta bestetik, asanblada irekien bitartez jende gehiagorengana iristekoa. Dagoeneko bi asanblada ireki egin dituzte, eta harrera “oso ona” izan dela diote: “Oporretatik bueltan asanblada ireki gehiago deituko ditugu. Asanblada hauen bitartez auzokideak biltzea eta dauden arazoei irtenbidea ematea bilatuko dugu”, diote.

Asanblada irekiez gain, beste ekintza batzuk antolatuko ditu La Fabrica Kolektiboak. “Udarako zenbait ekintza prestatzen gabiltza. Esate baterako, kaleko zinema, areto futbol txapelketa edota hitzaldiak. Era berean, Talde Feminista bat eratzen ere hasi gara”, diote. San Migeleko jaiei begira, Gazte Eguna antolatuko dutela adierazi dute: “Pentsatu dugu jaietako bigarren ostiralean antolatzea, Txosnagunean. Gazte Egunerako Txarraska Gazte Asanbladaren laguntza izango dugu”, diote.

Finantziazio kanpaina

La Fabrica Kolektiboaren proiektua aurrera ateratzeko finantziazio kanpaina bat zabaldu dute. “Hego Uribeko eta Larrabetzuko gaztetxe eta proiektu ezberdinek olioa salduko dugu finantziazio-iturri berriak bilatzeko asmoz”, diote: “Granada iparraldeko mendialdekoa -Campotejarrekoa- da guk eta eskualdeko beste batzuek salduko dugun oliba-olioa. 5 litroko garrafak dira eta 20 euroan egongo dira salgai (4 euro litroko). Era berean, aukera egongo da hiru garrafako kutxa erosteko, 58 euroan (3,87 euro litroko)”. Bilduko duten dirua ekintza ezberdinak martxan jartzeko erabiliko dute.

Oliba-olioa erosteko interesa dutenek eskaria egin dezakete 634 403 242 telefono zenbakiaren bitartez.


Arizgoitiko Maisu-maistren etxea saldu du Basauriko Udalak 4 milioi eurogatik

San Fausto, Bidebieta eta Pozokoetxe eraldatzeko planak urrats berriak eman ditu, eta lehiaketa publikoaren bitartez, Basauriko Udalak Arizgoitiko Maisu-maistren etxea dagoen lursaila saldu du. Salmenta horri esker Udalak 4.701.000 euro jasoko ditu (BEZa gabe), aurreikusita zegoen baino 1.080.000 euro gehiago. Hain zuzen ere, 3.619.879 euroan atera zuen Udalak Arizgoitiko Maisu-maistren etxea erosteko lizitazioa. Lehiaketara hiru enpresa aurkeztu dira eta horietatik Residencial Basozabal S.L. enpresak (Grupo Eibar) erosi du lursail hori.

“Salmenta honekin San Fausto-Bidebieta-Pozokoetxe eremua birgaitzeko benetako lehen pausoak emango dira. Besteak beste, Pozokoetxeko trenbide multzoa urbanizatzeko (parke egiteko) lehen faseari ekingo genioke, eraikin batzuen eraisteak hasiko genituzke edota ostatu emate berriekin hasiko ginateke”, dio Andoni Busquet Basauriko alkateak.

Udala eta enpresa adjudikatzailearen artean jabetza-titulua sinatu ondoren, 36 hilabeteko epean buruko lirateke eraikuntza-obrak. Gehienez ere 34 etxebizitza libre eraiki ahal izango dira lursail horretan -garaje, trasteleku eta lokal komertzialekin-, eta enpresak ingurua ere urbanizatu beharko du.


Zebrabideetan piktogramak jarri behar dituzte autistei laguntzeko

Zumarragako Udalak piktogramak margotu behar ditu herriko hainbat zebrabidetan autismoa dutenei eta adinekoei laguntzeko. Gautenaren egitasmo honek udalaren, Nagusilanen eta herriko ikastetxeen babesa du. Gautena autismoaren espektroko nahastea duten pertsonen senideen elkartea da.Egitasmo hau atzo aurkeztu zuten, Gautenak Nafarroa plazan duen lokalaren ondoan. Gautenako, Nagusilaneko eta ikastetxeetako ordezkariek piktogramak margotu zituzten lokalaren ondoko zebrabidean.Mikel Serrano alkateak eraikin publikoetatik eta ikastetxeetatik gertu dauden zebrabideetan margotuko diren piktogramei esker autismoaren espektroko nahastea duten pertsonek eta arazo kognitiboak dituzten adinekoak lasaiago eta seguruago ibiltzeko aukera edukiko dutela esan zuen. «Gautenak duela bi urte proposatu zuen puntu estrategikoetan dauden zebrabideetan piktogramak marraztea, baina egitasmoa atzeratu egin behar izan dugu koronabirusarengatik. Zebrabideak margotzeaz gain, udaltzainek eta gure ikastetxeetako haurrek gaiarekin lotutako formazioa jasoko dute, adinekoei eta autismoa dutenei lagundu ahal diezaieten».Udalaren eta Gautenaren arteko elkarlana aspalditik datorrela gogoratu zuen. «2013an Nafarroa plazako lokal bat utzi genien, 30 urterako. Bertan, autismoa duten haurrei harrera egiten diete eta lagundu egiten diete».Horretaz gain, 2015ean udalak Ferrer Ferran konpositoreari autismoari erreferentzia egiten dion obra bat eskatu zion. Obraren izenburua Zentzuaren burbuilak da. Burbuila pertsona autisten barne munduaren metafora gisa erabiliz. «Ildo horretan, gaur aurkeztera gatozena bezalako pausoak eman nahi ditugu, Zumarragako herritarren bizitzeko eta elkarri eragiteko modua burbuilatik kanpo gera dadin», esan zuen.Piktogramen garrantzia azpimarratu zuen. «Ekintza honen helburua, sentsibilizazio kanpainen bidez kultura inklusiboa sortzea baino gehiago da. Irisgarritasuna bermatuko du eta bide hezkuntzako arauak ikasi ahal izatea erraztuko du».Piktogramak komunikazio tresna gisa erabili ohi dira. Beraien bidez zerbait zehatza eta abstraktua irudikatu ahal izaten da, pertsonari kontzeptu konplexuagoak ulertzen laguntzeko. «Herriari elementu horiek emateak, autismoa duten pertsonei mugikortasuna erraztu ez ezik, ingurune kognitiboki irisgarria ere bermatzen die. Horregatik, ekintza honen onuradunak herriko adinekoak eta haurrak ere izango dira».Unitate didaktikoaKanpaina horrekin batera, ikastetxeetan Carlos Hervas-Gomez Sevillako Unibertsitateko irakasle eta Teavialeko ikerketa kideak egindako gida didaktikoa landu da. Gida udalak berak itzuli eta banatu du. Gainera, hitzaldiak emango zaizkie ikasleei eta udaltzaingoari.Gautenako Jimmy Brosak eskerrak eman zizkien udalari, ikastetxeei eta Nagusilani eta honek guztiak herritarrek autismoa hobeto ezagutzeko balioko duela esan zuen. Ikastetxeetako ordezkariek eskerrak eman zizkieten egitasmoa aurrera atera dutenei eta oso gustura parte hartu dutela esan zuten.


Lau egunean Eusko Jaurlaritzaren osasun arloko bi zuzendarik utzi dute kargua

Miren Dorronsoro Osasun Publikoko buruaren kargua uztea onartu du Jaurlaritzak. "Indarkeria psikosozialagatik", kexak zeuden haren aurka.


CAFeko garbitzaileek zortzi greba egun deitu dituzte, “hitzarmen duina” eskatzeko

CAFeko garbitzaileen protesta, gaur, azokan.

Beasaingo CAF enpresarentzat azpikontratatuta lan egiten duen 1NE Linpiezas Industriales enpresako garbitzaileek protesta egin dute gaur, Beasaingo azokan. 2009. urtetik, “lan baldintzak izoztuta” dituztela salatu dute, eta “hitzarmen duin bat” eskatu diote enpresaren zuzendaritzari.

50 langiletik gorako taldea osatzen dute garbitzaileek, eta bulegoez gain, lantegia, makinak eta labeak ere garbitzen dituzte. 2009. urtetik lan hitzarmena sinatu gabe daudela azaldu dute. Hori dela eta, “2011ko uztailean, langileak elkartu eta gure hitzarmena negoziatzen hastea erabaki genuen”. Negoziazio hark gora behera ugari izan zituen; tartean, mahaitik altxa eta greba egitea ere erabaki zuten. Atzera, ordea, greba bertan behera utzi eta negoziazioei ekin zieten.

Garbitzaileek salatu dutenez, “CAF, aldi berean, zerbitzua kudeatzeko beste enpresa batetan pentsatzen ari da; hau da, langileak subrogatuak izan gaitezen, baina honek, orain dugun elkarrizketa galaraztea ekarriko luke”. Langileen ustez, litekeena da kudeaketa enpresa baten baino gehiagoren eskutan gelditzea ere.

Otsailean iritsi zen lan erreformak ere ez die mesederik egin langileen aldarrikapenei. “1NE enpresaren aldetik orain arte genuen proposamena mahai gainetik kendu du, harrokeria handiarekin”. Hori guztia dela eta, hainbat greba egun deitu dituzte martxorako. Gaurko egunaz gain, bihar, etzi eta hilaren 20, 21, 22, 27 eta 28an ere egun osoko lanuzteak egingo dituzte.


Reala hizpide ostiraleko 'Faktoria'n

Goizeko 10etan Juanan Larrañaga, Bittor Alkiza, Aitor Lopez Rekarte eta Mikel Lasa izango dira Faktorian, Realaren Championserako aukerez hizketan.

Horren ostean, 11etan, kirol gehiago: Gipuzkoako kirol harrobia nola dagoen aztertuko dugu kirol taldeetako ordezkariekin.

Eta 11.30etan Maysha eta Makalaren dj dema izango dugu.


Etxebarriko toponimia ezagutzeko ibilbide gidatua, maiatzaren 23an

Udaberri Kulturala programaren barruan hamaika ekitaldi antolatu ditu maiatzean Etxebarriko Udalak. Besteak beste, Liburuaren Nazioarteko Eguna, antzerkia, Laburbira euskarazko film laburren zirkuitua, tailerrak, eta Zuztarretik Oinez egitasmoa izango dira. Azken ekintzari dagokionez, maiatzaren 23an, igandez, Etxebarriko toponimia ezagutzeko aukera izango dute bertaratuko direnek ibilbide gidatu baten bitartez. Aurretiaz izena eman behar da udal webgunearen bitartez. Udaberri Kulturala programako ekitaldi guztiak euskaraz izango dira.

Antzerkia, zinema eta Zuztarretik Oinez ibilbidea antolatu dituzte Etxebarrin, Udaberri Kulturalaren barruan


PSE-EE eta UPyDko ordezkariak ere identifikatu dituzte Bilbon

Ertzaintza eta udaltzaingoek dagoeneko bost pertsona atxilotu dituzte Gasteizko Legebiltzarrerako hauteskundeetako gaurko egunean. Gainera, orain arte gutxienez ezker abertzaleko 48 lagun identifikatu dituzte (6 Donostiako Gros auzoan, 4 Aieten, 3 Altzan, 6 Eibarren, 15 Bilboko Miribilla auzoan eta Deustun, 12 Bilboko Uribarrin eta Errekalden, 1 Maeztun eta 1 Gasteizen) ezker abertzaleak zabaldu duenez. Herrizaingo Sailaren zenbaketaren arabera 44 izan dira, tartean Zarautzen beste 3. Baina, horietaz gain beste bi lagun identifikatu ditu Bilboko Udaltzaingoak Miribilla auzoko hauteskunde gune batean. Bata PSE-EEko ahalduna da, bestea UPyDko ordezkaria. Biek argazkiak atera dizkiete hainbat boto emaileei, eta Patxi Lopezen alderdikoak ihes egiteari ekin dio Europa Press-en kazetari bezala bere burua identifikatu ostean. Ondoren, boto emaileek beste hauteskunde mahai batean harrapatu dute eta bertan identifikatu dute udaltzainek. UPyDko kideak eskuko telefonoarekin grabatu egin ditu boto emaileak eta hauen protesten aurrean mahaiko presidenteak gelditu egin du udaltzainak heldu arte, hauek irudiak ezabatzen behartu dute. Bestalde, bonba mehatxua izan da Deustuko PSE-EEren egoitzaren aurka. Ertzaintzak moztu du bidea deia faltsua zela jakinarazi arte. PSE-EEren zaleek bozkatzeko deia egiteko baliatu dute Interneteko sare sozialetan, baita abisua iruzurra dela jakin ondoren. Argazkian boto-txartel "legalak" hauteskunde kabina batean.


Danena txirrindularitza taldean izena emateko epea zabalik dago

Otsailaren 20ra arte eman daiteke izena eta interesa duten guztiekin bilera egingo dute Danena txirrindularitza taldekoek, zehaztasunen berri emateko.

2003-2008 urte artekoei zuzendutako deialdia da. Adin-tarte horretako haurrek Aiztondo bailarako beren ikastetxeetan eman dezakete izena, edo, Zizurkilgo Udalaren Joxe Arregi plazako bulegoetan.

Asmoa da txirrindularitza taldea sortzea, eta txirrindularitzak dituen modalitate desberdinak probatzeko aukera ematea: errepideko txirrindularitza, pistakoa, mendikoa...


Txistua suspertzeko taldea sortu nahi dute Gernika-Lumon

Gernika-Lumoko Segundo Olaeta Musika Eskolak txistua suspertu nahi du, eta, horretarako dei egiten diote gaztetan txistuagaz eta danborilegaz kaleak alaitzen ibilitako helduei; izan ere, horiekin, txistulari taldea sortu nahi dute.Azarorako, gainera, ikastaro bat antolatu du musika eskolak. Diotenez, ikastaroaren bitartez, «errazagoa izango da sentimenduz eta kulturaz beteta dagoen tresna hori jotzen ikastea». Taldeetan banatuta emango dute ikastaroa, astean ordu betez. Eskaera egiten duten pertsona kopuruaren arabera programatuko dute astea.Miren Maiteder Olano Segundo Olaeta Musika Eskolako zuzendariaren esanetan, «helburua gaztetan kalejirak gauzatzen zituzten txistularien parte hartzea lortzea da, antzinako errepertorioak berreskuratzeko, eta, era berean, bestelako gizarte harremanetan elkatruke kulturaletan parte hartzea».Hala, gaztetan modura, orain ere herriko kaleak txistuz alaitu nahi dituzten denak gonbidatu dituzte ekimenean parte hartzera. Horretarako, eskolako telefono zenbakira deitu (94-627 02 14) edo idatzi ahalko du interesa daukanak: idazkaritza@segundoolaeta.net.


Naturaz gozatzeko modu bat

The English School eskolako haurrak txingoan jolasten, Uliako mintegien parkean. (Argazkia: Malen Aldalur)

Asko dira egunerokoan Uliako mintegien parkea aisialdirako erabiltzen dutenak. Uliako Lore Baratzak taldeak ere hainbat jarduera antolatzen ditu eta elkarte, eskola eta norbanako ugarik hartzen dute parte. Igandean, esaterako, udaberri festa ospatuko dute, eta euren helburua betiko jolasak parkera ekarri eta haur eta gazteek elkarrekin jolastea da.

Parkea egunerokoan erabiltzen duen eskoletako bat da The English School. Orain, parkearen ohiko erabiltzaile bihurtu dira; izan ere, uste dute haurrei naturarekin gozatzeko, ikasteko eta bizitzeko aukera eskaintzen diela parkeak. Hala azaldu du Alazne Erdozain Haur Hezkuntzako koordinatzaileak. Ikasturte honetan asteartero joan dira parkera hiru, lau eta bost urteko ikasleekin: “Eskolako guraso batzuk Uliako Lore Baratzak taldean dabiltza eta erraztasun handiak jarri dizkigute parkea erabili ahal izateko”. Hain justu, Erdozainek adierazi du The English Schoolen arazo nagusienetako bat natur guneen falta dela: “Eskolan ez ditugu natur gune asko eta parke honek haurrei behar duten guztia ematen die”. Bestalde, pedagogikoki ere hainbat onura dituela azaldu du: “Montesori filosofia lantzen dugu eskolan eta metodologia hori gauzatzeko parkeak kristoren aukera eskaintzen digu”. Metodologia horrek, besteak beste, adin askotako haurrak elkarrekin egotea eta elkar laguntzea du helburu. Erdozainek uste du parkera joate hutsa nahikoa dela horretarako: “Parkeak haurrek behar duten guztia eskaintzen du; askatasunean daude, eta aske sentitzen dira”.

Elkarlanean

Irteera bakoitzak helburu pedagogiko bat izaten duela azaldu du Erdozainek: “Batzuetan, landareak landatzen ditugu eta, beste batzuetan, behaketa jolasak egiten ditugu”. Haurrak gustura ibiltzen direla uste du: “Parkean daudenean lasai egoten dira eta ez dute gatazkarik sortzen”.

Beraiek ere parkearen parte sentitzen direla azaldu du Erdozainek: “Harremanetan egoten gara Uliako Lore Baratzak-eko kideekin eta askotan elkarlanak proposatzen dizkigute”. Hainbat adibide eman ditu: “Esaterako, txorien inguruko hitzaldi baterako hainbat txori marraztu genituen eta Nahien zuhaitza ere beraiei esker egin genuen”. Orain arte egin duten jarduera politenetakoa iruditzen zaio Erdozaini Nahien zuhaitzarena. Ume bakoitzak parkerako hiru nahi eskatu behar zituen eta gero horiek guztiak zuhaitz batean zintzilikatu zituzten. “Haurrak urduri etortzen ziren parkera, izan ere, batzuetan beraien nahiak betetzen zirela ikusten zuten”. Erdozainek azaldu du batzuk oso nahi politak marraztu zituztela, beste batzuk aldiz imajinazio handiagoa eduki omen zuten. “Adibidez, ume batek baloi bat eskatu zuen eta irteeretako batean baloi bat aurkitu zuen; beste batek, aldiz, dinosauroak nahi zituen eta etorri zenean parkean aurkitu zituen”.

Aske jolasten

Egun guztia ordenagailua, mugikorra eta tabletarekin pasatzen duten garaietan, naturarekin harreman zuzena izan eta bertan jolasteko aukera izatea “ezinbestekoa” dela uste du koordinatzaileak: “Izugarria da. Parkera etortzen garenean orduak pasatzen dituzte zapaburuei begira, makila batekin jolasten, txingoan… Ikaragarri gustura ibiltzen dira”.

Hemendik aurrera aukera gehiago izango dute “betiko” jolasetara jolasteko. Izan ere, asteburuan egingo duten udaberriko jaian betiko jolasak errekuperatzeko ahalegina egin nahi dute. “Oso ongi iruditzen zait betiko jolasak errekuperatzea. Betikoak izaten dira, urteetan zehar funtzionatu izan dutelako”.

Erdozainek nabarmendu du urte luzez jarraitu nahi dutela haurrekin parkeaz gozatzen.

Josetxo Mayor omenduko dute hainbat auzotarrek Uliako udaberri jaian

Aurten bigarren aldiz antolatu dute udaberriko jaialdia Uliako Lore Baratzak egitasmoko kideek. Bi arrazoirengatik berezia izango dela azaldu dute; alde batetik, omenaldia egingo diote Josetxo Mayorri, eta, bestetik, betiko jolasen garrantzia azpimarratuko dute.

Udaberriko jaia baliatuko dute Uliako bideen sortzaileari omenaldia egiteko. Apirilaren 26an hil zen Mayor, 84 urte zituela. Auzotarrek esker ona adierazi nahi diote Uliako bideak zaintzen urteetan egin duen lanagatik.

Jaialdiarekin Uliako mintegietako parke komunitarioan gauzatzen diren hainbat egitasmo ezagutarazi eta esku artean dituzten proiektuen berri ere emango dutela jakinarazi dute.

“Irakaslerik onena jolasean biziki ibili dena da”, azaldu dute proiektuko kideek. Horregatik, udaberriko jaialdi honetan, zeharka bada ere, betiko jolasei eman nahi diete lehentasuna: “Gu gara tradizio horiek mantendu behar ditugunak”. Uste dute betiko jolasak erabat erlazionaturik daudela gure lurrarekin.

Uliako Lore Baratzak taldeak antolatutako gainerako jardueretan bezala, mezu argi bat transmititu nahi dute: “Auzoa ez da bakarrik bertan bizi garenontzat, bertan lan egiten dutenentzat edo inguruan ikasten ari diren txiki eta helduentzat ere bada”.

Jarduera ugari

Jarduerak 11:00etan hasiko dituzte Yoga saioarekin, eta, ondoren, parkeko egitasmoak aurkeztuko dituzte. 12:00etan hainbat ikastaro egongo dira:?artile irutearen ikastaroa eta landaketa. Eguerdia girotzeko Sara Mansilla eta Kimetz Galarraga arituko dira abesten eta, bitartean, txorimaloak egiteko aukera egongo da. 14:00etan piknika egingo dute zelaian, eta, bazkalostean, kontzertuak egongo dira: The Cotton Tails eta Rubio. Azkenik, 17:00etan etxeko txikienentzat ehungintza ikastaroa egingo dute.


Eguraldia dela eta, Orbeldikoen kalejira 20:00etan Kiroldegitik frontoira

Iaz bezala, Inauteri Festa egunari bezperan emango diote hasiera Orbeldi Dantza Taldekoek ostiral honetan, herrian zehar eskainiko diguten kalejirarekin. Bidean, hainbat puntutan egingo dituzten geldialdietan haien dantza saio ezberdinez gozatzeko aukera izango dugu. Iaz, Adunako azeri dantza irudikatu zuten. Aurten, Uztaritzeko inauteriak plazaratzera doaz.

Euria tarteko ordea, hitzordua egokitu behar izan dute. 20:00etan irtengo dira Oiardo Kiroldegitik, Bordatxo parean geldialdia egin eta zuzenean frontoira joko dute. Frontoian, kalejira amaierako emanaldia.

INAUTERI FESTA USURBILEN

Otsailak 9, ostirala

19:30 Orbeldi Dantza Taldearen emanaldia herrian zehar. Irteera Oiardo Kiroldegitik. Uztaritzeko Iñauteriak plazaratuko dituzte.

20:30 Azken saioa Mikel Laboa plazan.

Antolatzailea: Orbeldi D.T.

Otsailak 10, larunbata

Gaia: pertsona ezagunak.

12:00 Burrunbazale txarangaren eta Kantu Taldearen emanaldi bateratua Mikel Laboa plazan. Gero kantu-jira eta txarangaren kalejirak Kaxkoan zehar.

16:00 Karaoke festa Gaztelekuan. Mozorrotuta etorri!

17:00 Herriko txistulariak, erraldoiak eta buruhandiak udaletxe paretik.

17:30 Bingoa Gaztelekuan.

18:00 Diskofesta Gaztelekuan.

18:30 Burrunbazale txarangarekin kalejira frontoitik. Amaieran, dantza giroa frontoian 20:30etatik aurrera txarangaren eskutik.

Elkarlanean: NOAUA! K.E., Kantu Taldea, Usurbilgo Erraldoi eta Buruhandien Konpartsa eta Usurbilgo Udala.

Otsailak 12, astelehena

16:30 Inauterietako tailerrak Bihurri ludotekan.

Antolatzailea: Bihurri ludoteka.